url: =‘Absolute Truth’ Omlo ci se hi ven\nRev. Dr. S. Pau Khan En thugenna:- Kum zalom 18 panin khantohna hunlap ‘modernity’ hong omto a, kum zalom 20 a bei kuan ciangin hunlap ‘modernity’ panin hunkhen ‘postmodernity’ sungah a lut ihi hi. Banghangin hih hong gen laizang ka hiam cihleh hih in i Christian nuntakna, i Christian kimakaihna, i Christian mission tampi hong huzap kha, hong sukha hi.\nHunlap ‘modernity’ panin hunkhen ‘postmodernity’ i tun ciangin a kikhel pipen banghiam cih leh – Thumaan icih, hih bek maan hi – ‘Absolute truth,’ ‘hih bek maan’ hi ci nawnlo-in a dangdangte zong maan thei ahihna ‘Relative truth,’ i tel ding kisam hi. Hia tak-a a maan le a maanlo thu hi nawnlo-in a enpa a ennu tungah kinga hi. A beisa hun kumzalom 19 a bei kuanin a maan icih ‘absolute truth’ khatbek om a, hih a maan leh adang teng khempeuh a khial hi, cih bangin kipai hi. Biakna lakah zong Christian biakna khempeuh a maan ahih leh a dang khempeuh a maan lo hi, zuau hi. Tua bang mahin Buddhism bek a maan ahih leh a dang khempeuh khial hi, ci hi. Tua pen kum zalom 20 bei kuan ciang i kipuakzia, i thu ngaihsutzia, i thukhunzia hi. Ahi zongin hunlap ‘modernity’ panin hunkhen ‘postmodernity’ i tun ciangin maan maanlo i cih pen i et tungah kinga zaw lo-in a enpa a ennu tungah kinga hi – ‘relative truth’ hi cih i theih ding.\nTua ahih manin thumaan i cih pen a na tungah om zo nawnlo-in ei a ente tungah om zawta hi ...A maan icih pen hih lai bekah om lo-in hua lai ah zong om hi, cih ahi hi. A beisa-in ahih leh a maan icih hih bek hi, hi lo peuhmah a maan hilo hi, ci-a midangte nawlkhin, pampaih-in i mawhsak hi. Tun tua hi nawnlo-in a maan leh a maanlo i cih pen na khempeuh maankim, khialkim, cih omlo in ei etzia tungah kinga hi, ci hi. Thumaan i cih hih lai bekah om lo-in hua lai ah zong om thei hi, cih i phawk ding deih ing. Hih in i Pasian thu pomzia, sianggen mahmah leng i Theology hong khel hi. Theology icih pen a beisa hunin nitumna lam pana hong pai hi-a, hih a maan hi ei, hih hi ei, ci hi hang. Tun tua hi nawnlo in ah, ko mun ko khua ko gam ko kiangah ko etdan ko maansak dan hih bang ahi hi, ci-in a maan pen ei etna tunga kinga ahi hi … Nidangin Christian biakna bek a maan ahih manin a dang teng khempeuh sucip ding, su mai ding, cih in hong kimakaih a, tun tua bang hi nawnlo in ah, biakna dangte ah zong Pasian thu a na omsa om a, tuate koi cih le hang gospel tawh zom thei ding ihiam, cih i kan ding ahi hi.\nHih postmodernity in kammal khat hong guan hi. Tua pen bang hiam cih leh ‘inclusivism’ ahi hi. Santheihna, huaikimna, kei aa lo peuh (exclusivism) ci-in nawnkhin lo-in ah, puasiah lo-in ah, ei aa lote zong a hoih om ding hi, ci-a i sunglutpihna – ‘inclusivism’ cih kammal i tel semsem ding. (Sia Enno genbang lian-a kong gelhkhiat ahi hi). Hih Sia Enno thugen pen Dr. Samuel Ngun Ling (MIT President) in a laibu gelh “Christianity through our neighbor’s eyes (2014)” sunga a thugente tawh kihual mahmah ahih manin Dr. Ngun Ling thugente zong tawm hong hel vet ning!\nLaisiangtho bulphuh-a pawlpi doctrine bawl ding pen mi khempeuh leh hun khempeuh-azat dingin maanden lo hi, ci hi (139). Laisiangtho sunga thute pen ‘absolute truth’ hilo ahih manin Laisiangtho tunga i din ding hi theilo hi, a ci ahi hi. Pawlpi kipumkhatna “koinonia” ah biakna tuamtuam-a thu um khempeuh zong kihel a, gitlohna le siangtholohna khempeuh i vensak ding i vaipuak lianpen ahi hi, ci hi (140). Biakna khempeuh i ‘vision’ le ‘mission’ kibang hi, a ci ahi hi.\nHih dawngpak le hang - Laisiangtho sunga ‘koinonia’ kizatnate ah hih bangin khatvei zong kizang ngeilo hi, cih i phawkpak ding thupisa ing (Dr. Enno in zong ‘koinonia’ pen taang zat lua mahmah ahih manin Laisiangtho hong gendan tawh ki-kelki hi). Hih kammal pen thu-um mite sung vive-a kizang hi zaw a, khatvei bekbek thu-um lote tawh ‘koinonia’ neihna hong genkhopna kimu hi. Tua pen 2 Cor 6:14-na hi-a, thu-um lote tawh koici bangin kipawlkhawm thei ding, koici bangin hakkol puakhawm thei ding..khuavak le khuamial a kipawlkhop theihloh mah bangin thu-umte le thu-umlote in ‘koinonia’ nei khawm theilo hi, ci sawnsawn hi. Nungzuipi Paul in upna maanlo a neite, gupngah na dinga vun-atna kisam hi, a cite nangawn a sap ciangin khatvei beek ‘sanggamte’ ci ngeilo lai hi. ‘Koinonia’ a neihpih theihloh luat ding dan!\nHih Pasian bek maan hi i cih leh tua Pasian pen Christiante Pasian hi theilo hi (Christian Pasian pen mihing in tel zolo a, mihing kammal zong Christian Pasian i gen na dingin kicinglo hi). Tua ahih manin pawlpi in zuih tawntung ding ‘doctrine’ nei theilo ding hi. Christiante in doctrine nei kha mawk ihih manin biakna dangte tawh a kipawl theilo ihi hi, ci lai hi (265). ‘Absolute truth’ a theizo khat zong omlo ahih manin om hi, ko aa bek maan hi, cih teitei ding hilo hi. Thuthupi hi-a, kua man tel zolo ihih manin a mun a mual, a mite tawh kizui-a ‘relative truth’ icih zawk ding ahi hi, ci hi (283).Matt 8:11 sunga John tuiphumna pen mawhna kisikkikna lahna hilo-a, midangte tawh kipawlkhop theihlohna mawhna pana kisikkikna hi, ci hi (142).\nTuiphumte upna in Pasian kumpigam pen biakna namkim sunga om mi khempeuh sung leh mi khempeuh lak-a om ahi hi. Tua ahih manin biakna dangte tawh i kiho ciangin zong amau biakna sungah zong (Buddhist-te sungah zong) Pasian kumpigam om ahihna gen ding ahi hi, ci hi (168). Zeisu hong up na ding ua gen ding hi lo; Amau biakna ah zong Pasian kumpigam a om lam gen ziau ding, cihna ahi hi. Pasian hong khunsak lampi ahi Zeisu nuntakzia bek in Pa Pasian kiang hong tun ding hi. Biakna tuamtuam sunga omte zong Zeisu nuntakzia tawh a nuntak uh leh a theihloh kawmkal-un Christian hilel uh hi, ci hi (208). Upna hi kei, gamtatna hi zaw, Zeisu up kul sese kei, theih zong kul sese kei - ama nuntak bangin nungta le hang vantung kitung ding hi, a ci ahi hi. Zeisu nuntak bangin a nungta zote tung mah in teh! Ahi zongin kua mah nungta zolo hi, cih i thei hi.\nGengen lai leng bei pak lo dinga Laisiangtho Pasian kammal hi a ci tintente bang, na si uh khang keei phialta ding ahih manin hi ciang tawh khawlbawl phot ni. Piangthak taktak i hih leh Dr Nung Ling thugente pen (aman zong Raymond Panikkar gelh ‘The Unknown Christ of Hinduism’ cih khawng leh laibu dang tuamtuam pan-a a kaihkhop ahih manin a laigelhte bang ‘cut & paste’ tawh a kibat hun tam simsim hi) Pasian umlote ngaihsutna mawkmawk ahihna, Laisiangtho tawh kituak peuhmah lo ahihna thei pah lel ding hi hang.\nTu-in Dr. Enno thusun tawh kisai kikupna zomkik leng …\n‘Absolute truth’ om hi, hih a maan, hih a maanlo, cihte pen missionary-te hong gen hi, tanglai upna hi, tu hun-a dingin maan nawn kei, ci pong hi hang. Hi hetlo hi. Piancil 1:1 enpak le hang ‘absolute truth’ tawh kipan hi. Christiante Pasian pen na khempeuh a bawl Pasian hi-a, Hindu-te, Buddhist-te pasiante tawh kibang theilo hi – bangci bangin a kibang bangin om thei ding ihi hiam? Piancial 1 sung simsuak le hang Pasian pen na khempeuh a bawlpa ahih manin amah bek Pasian ahihna (Pantheism hilo), a bawlsa nate sungah omlo ahihna (Panentheisim hilo), a bawl peuhpeuh ‘hoih’ ahih manin a sia le a pha piangkhawmlo (dualism hilo) ahihna, Pasian ngiat in hong bawl ahih manin ei thu le ei thu-a piangtawm hilo ihihna (Evolution hilo), Pasian kiho uh ahih manin mimal Pasian ahihna (personal), leitung vantung a bawl amah bek ahih manin amah bek Pasian ahihna (Monotheism) kimu thei hi. ‘Absolute truth’ in ‘absolute truth’ tawh na khempeuh pan ahih manin bangci bangin ‘absolute truth’ a nialte, biakna dangte tawh kibang thei ding i hi hiam?\n(Laisiangtho hong hilh ‘doctrine’ khempeuh ‘absolute truth’ hi-a, ahi zongin nunzia tonzia leh puansilh nikten tawh kisai (practice) Laisiangtho hong hilh lianlohte ah bel ‘relative truth’ zat ding ahihna mangngilh kei ni. Dr Enno in ‘absolute truth’ om kei, a cih ciangin ‘doctrine’ le ‘practice’ a huam hi a, ken ‘absolute truth’ ka gen leh ‘doctrine’ a gen ka hi hi. Nunzia tonzia leh puansilh nikten tawh kisai ah bel kei zong ‘relative truth’ a um ka hi hi).\n‘Postmodernism’ pen mipil tampi in kum zalom 20 beikuan khawnga hong kipan pan bang khatin gen mawkmawk uh hi. Thu mu thak kisa uh a, a ‘postmodern’ lote, ‘absolute truth’ a umte pen thu mulo bang khatin hong ngaihsun uh hi. Theology theilo bangin hong ngaihsun uh a, lungsim toi hong sa mahmah uh hi. Ahi mah ai tam? ‘Postmodernism’ pen Eden huan sunga kipan khin hi-a, thumuhna thak le ngaihsutna thak hi peuhmah lo hi. Gulpi in Eve a khemin ‘postmodern’ ngaihsutna tawh na khem hi – Pasian in ci takpi a hia?…Singgah na nek uh hangin na si taktak kei ding uh hi, ci se hi (Pian 3:1-5). ‘Postmodern’ lungsim pen ‘tua a kicih hangin tuaci taktak khol ken cia, ei mah in a maan theizaw ta hang,’ cih ahi hi. Kipilsakna lianpen khat hi-a, Satan namsau hiampen khat ahih manin kidawm ni.\nThu khat peuhpeuh maan maw maanlo cih pen a thu tungah kinga lo a, a ente tungah kinga zaw hi, cih zong Dr Enno in gen phapha hi. Laikhak tawh genteh le hang ‘Authorial intent’ hilo-a, ‘reader response’ hi, cihna ahi hi. Laikhak khat ih khiatna pen a gelhpa in khentat masa lo a, a simte in a khiatna bang hiam cih khentat zaw uh hi, a ci ahi hi. Tua hi leh laikhak gelhpa in a laikhak tungah thu nei theilo-in a laikhak ih khiatna zong theilo ding a, a simte in amau deih bangin a khiatna khia ding uh ahih manin kihona ‘communication’ taktak piang theilo ding hi.\nPasian in ‘mi that ken’ acih pen a simte in ‘galte leh Jew-te longal that lo ding, cihna ai ve,’ ci uh ahih manin leitunga a cikzet huai penpen thu tampi hong piang hi. A en/simte tungah a khiatna kinga zaw ahih takin leitung ah kilemna le kipawlkhop theihna koici pian ngei ding! ISIS-te muhna ah American-te a thatna uh pen a maan hi ven; Papi khat in numeino khat a buanlup pen ama muhna ah a maan hi ven; Gutapa in innteekte a thah khit ciangin a sumteng a laksakna zong ama muhna ah amaan hi ven! Minih a kitot ciangin khat in a khat a thah pen ama muhna ah a maan hi ven! Neih kibang kitenna zong a kitengte muhna ah a maan hi ven – ahih hangin Pasian a muhdah penpen khat ahi hi (Rom 1:26-27). A ente tungah thumaan le thumaanlo kinga zaw i cih lai teng leitungah thukhun khat zong kinei theilo ding a, tua tua hih kei in, ci-a kikham theihna ding zong khat zong omlo ding hi.\nPom ding pelh ding hong pia khat om (Moral giver) ahih manin mikim lungsim ah a maan le a maanlo om gige hi. Amau muhna tawh kisai lo-a, thukhun hong pia Pa tawh kisai zaw ahih manin mihing khempeuh in ‘morality’ a nei ihi hi. Tua ‘moral giver’ pen Pasian hi-a, tua Pasian pen ‘absolute statement’ a bawlpa ahih manin ei mihingte in a maan le a maanlo ei muh bangin khensat theih hi vetlo hi. Tua tawh kizui-in mihingte kipatna ‘origin’, mihingte bang hih dinga om ‘meaning’, leh mihingte koi ah pai ding ‘destiny’ pen Christian upna bek in dawng/hilh thei hi. Banghang hiam cih leh ‘Absolute truth’ i up hang ahi hi. Hih ‘absolute truth’ a um nuamlote tawh koici bangin mission semin kipawlkhopna ‘koinonia’ nei thei ding i hi hiam? A tomin gen leng ‘absolute truth’ i nial nak leh Pasian a nial ihi-a, Pasian mun a luahsawm ihi hi. Pasian in maan a cih leh a maan hi-a, khial hi a cihte a khial ahi hi. Pasian kam a dawngngam mi aw, nang in kua na hi hiam? A kibawlna khatin a bawlpa tungah, banghang in hih banga kei hong bawl na hi hiam? ci thei ding ahi hiam? (Rom 9:20, ZSV).\nEi kiangah ‘hong thau si cia’ ci le hang a kipahtawi ihi-a, USA ah va ci kha vial le hang thah dingin zong hong deihlo phial ding uh hi. Tua ahih leh ‘hong thau si cia’ cih pen a khiatna taktak bang hi ding? A genpa khiatzia a maan maw? A zapa khiatzia a maan? A zate in amau deih bangin a khiatna a khia thei uh diam? ‘Hong thau si cia’ ci-a nungak khat ka phatna pen a za nu, American nungak nu in ama khiatzia-in na khia leh a maan diam? Pasian hong hopihna Laisiangtho i sim ciangin Pasian in bang hong gen hiam? Bang a cihnopna hiam, ci-a kan ding ahi hi. Ei ut bang tekin khia le hang Pasian mihai a suah ihi ding hi.\nTua hi-a, Absolute truth om kei, icih leh i thugen a kitukalh pah ahi hi. Absolute truth om kei, cihna tawh absolute statement khat a bawl hi pah ihih manin i thugen pen amah le amah kitukalh pah ahihna kilang hi. Absolute truth om kei, cihna pen ‘postmodernism’ a kicih hangin thuthak hi peuhmah lo hi. Eden huan sung pana hong kipan ahi hi. Hih postmodernism hangin leitung mi khempeuh mimawh a suak i hihna mangngilh kei ni.\nBiakna dangte tawh i kibatna om peuhmah lo hi. Christian biakna vantung pan kipan a, biakna dangte leitung pan-a piangtawm vive ahi hi. Christiante upna khempeuh pen Zeisu tunga kinga hi a, mimal (Zeisu) tunga kinga hi-in ngaihsutna (idea/philosophy) tunga kinga hilo hi. Christian Pasian zong a nungta mimal Pasian (living personal God) ahi hi. Biakna dangte ah mihingte in Pasian zong uh a, Christian biakna ah bel Pasian in ei hong zong hi. Hehpihna hanga upna tawh gupna a ngahte ihih man-a gamtat hoih a gamta ihi hi. Biakna dangte banga gamtatna tawh gupna a ngahsawmte ihi kei hi. Vantung tun na ding Zeisu in hong sepsaksa hi-a, biakna dangte ah sep ding, thalawh ding, cih hi tawntung hi.\nMuslimte in Pasian pen Allah hi, a ci uh hi lel hi. Ei Pasian tawh a kibang hilel hi,ci mawkmawk uh hi. Allah Pasian pen Tapa khat bek a neihsun hong sawl Pa ahih kei leh tua Pa pen Christian Pasian hilo hi, cih i phawk ding thupi hi. Muslimte in Zeisu pen kamsang khat-in sang bek uh a, ahi zongin Zeisu sihna sanglo uh hi. Christian upna pen Zeisu Pasian hihna, mihing-a hong pianna, si-a a thawhkikna, cihte tunga kinga ahih manin Chirstiante le Muslimte a kibang hi lel hi hang – i Pasian a kibang hi, cih vet ding hilo hi. I Laisiangtho Thuciamlui kibang hi, kici pong hi. Tua nangawn zong kibang peuh mahlo ahihna i phawk ding kisam hi. Piangthak Pasian ta, Zeisu nungzui ihih nak leh Muslimte tawh bangmah nei khawm lo hi hang. Sarah le Hagar, Isaac le Ishmael,Jacob in Esau in bangmah a neihkhop loh uh mah bangin Muslimte tawh i neihkhop omlo a, neihkhop theih zong omlo hi (Gal 4:21-31; Rom 9:6-18).\nPawlkhatte in Pasian pen ‘Pa’ cih sese zong kullo hi. Nusian zong na hi kha thei lel in teh! Kua mah in mu ngeilo ihih manin Pasian pen ‘Pa’ cih tuan ding hilo a, ‘masculine gender’ (pasal) zong hihsak se ding hilo hi, a ci mawkmawk zong ki-om hi. Maan peuhmah lo hi. Pasian hihna khempeuh a vek-a hong lakkhia pen Zeisu hi-a, Zeisu pen ‘masculine’ (pasal) ahi hi. A zenzenin Zeisu pasal hihna tawh Pasian pasal hihna siangtak-in a kigen theih kei phial le zong, Zeisu in Pasian pen ‘Pa’ a cih ngiatngiatna hangin Pasian pen ‘Nusian’ hilo ahihna kilangh mahmah hi (Lungdamna John bu sung bekbek ah Pasian pen ‘Pa’ a kicih ngiatna 100val vei kimu). ‘Kha’ ahih manin mihingte bangin ‘gender’ (numei pasal hihna) nei dihdih khollo kha mah ding hi. Ahi zongin na khempeuh a kipatna hi-a, a lianpen hi-in Zeisu in ‘Pa’ mah na ci ngeungeu ahih manin en zong Pasian pen Pasian mahin i sansuk lel ding kisam hi. Nusian hi thei hi, ci sese nawn kei ni!\nKawlbiakna le Christian upna zong a kibang hi lel e, hahcih ding hilo hi. A kibatna khat zong omlo hi. Dr Ngun Ling in Kawlbiakna ah zong Pasian om, Zeisu om lua ahih lam i va gen ding bek hi; na mawhnate uh kisikkik un la Zeisu zuan un, cih khawng va gen mawkmawk ding hilo hi, ci hi (Raymond Panikkar cih a cih sawn). Kawlbiakna le Christian upna in zong bangmah nei khawm lo hi. Christian biakna ah i tup lianpen in Zeisu tawh kibat ding, vantung gam tun ding hi-a, kawlbiakna ih tupna lianpen in lunggulhna beina (desire-free) ahi hi. Bangmah lunggulh/deih nawnlo ding, cih hi lel hi. A taktak-in ci leng ‘lunggulhna omnawnlohna’ lunggulh uh ahih manin amau upna mahmah zong a kitukalh ahi hi. Christian upna ah Zeisu a kizui hi-a, mimal a kibia ahi hi. Kawlbiakna ah zuih neilo uh a, a biak uh zong theilo uh hi. Mimal Pasian ‘personal God’ zong um beeklo uh hi (milim bia hi kei ung, hong thuhilhnate uh a bia/ngaihsun hi ung, ci pong uh. Tua ahih leh thu na nget uh ciangin thuhilhna/idea tungah ngen maw, ka cih leh hong dawn thei het kei uh).\nTua hi-in Christian upna pen Absolute truth tung bek-a kinga ahi hi. Pasian in leitung bawl, mi bawl, cih-a kipan a kipat-a kipan absolute truth vive hi-a, nuntak tawntungna vantung gam (Hell gam zong) dong mah absolute truth vive ahi hi. Pa Pasian ngiat ‘truth’ hi-a (Ps 31:5), Tapa Pasian (John 14:6) leh Khasiangtho Pasian zong ‘truth’ mah ahi uh hi (John 14:17; 16:13). Pasian Kammal ngiat zong ‘truth’ mah hi-a (John 17:17; Dan 10:21), lungdamna thu gospel zong ‘truth’ mah ahi hi (Eph 1:13). Tua ahih manin To thum Pasian (Trinity), Pasian Kammal, leh Gospel-te pen ‘absolute truth’ vive hi uh a, kikhel theilo-in (relative hi theilo), zong kikhel ngeilo ding hi. Tua hi-a, Christian pastor khawng sem napi ‘absolute truth’ om kei i cih teitei mawk pen leitunga a haivai pen khat ahi hi. ‘Absolute truth’ in hong suaktasak nailo hi kha ding hi. LST simpha-in kisit pha ni. Nungzuipi John in, Ka thu ah na kipsuak uh leh ka nungzuite taktak na hi ding uh hi. Thuman thutak zong na thei ding uh a, tua thuman thutak in note hong suaktasak ding hi, a ci hi (ZSV, John 8:31-32). Thumaan thutak i theih ma teng suahtakna taktak a kingah nailo ahi hi.\nMidangte tawh kilemna ding, mi khempeuh tawh kipawltheihna ding lunggulh luatna tawh Zeisu hemkhia kei ni. Thuman thutak nawlkhin kei ni. Christian makaite kithusiamsak mawkmawk-in Kawlbiakna makaite khawng tawh thungetkhop ding khawng i vaihawm mawkmawk hi. Hih pen Christian makai pawlkhat in hi thei a sak uh hangin Kawlbiakna makai tampi in hi thei kei, ci zaw bilbel uh hi. Christiante tawh i upna kibang keeilo pi, koici bangin biakna vai sem khawm thei ding ihi hiam, ci zawsop uh hi. Hih bang a cih zawkmawk uh pen ei Christiante aa dingin a zumhuai penpen khat ahi hi. ‘Human rights’ ultunsak nop luatna hangin Zeisu hong piak thute kitheihmawh bawl kei ni. A taktakin mihingte in ‘rights’ neilo hanga Pasian hong piak zahzah bek a nei/zangthei ihi hi. I ‘rights’ neih sunsun Hell gam tun na ding bekin zang ta lai!\n‘Freedom’ i deihluatna lamin thuman thutak nawlkhin kei ni. Thuman thutak bek in hong suahtasak thei hi (John 8:32). Suahtakna taktak a om theih na dingin thuman thutak a om masak (i theih masak) kul a, ‘absolute truth’ i theih khit ciang bek-in ‘freedom’ taktak a piangthei pan ahi hi. Tua ahih manin ‘freedom’ ultunsak nop luat manin ‘truth’ nawlkhin kei ni. ‘Truth’ lo tawh ‘freedom’ a piangthei ding ahih takin Zeisu banghangin hong pai se ding! ‘Truth’ lo tawh kilemna piang thei ding ahih takin banghangin Daihna Kumpi (Prince of Peace) hong pai se ding! Daihna Kumpi i neih mateng a dai hithiat pen-a kingaihsun biakna ahi Kawlbiakna nangawn ah daihna om ngeilo ding hi.\nBiakna khempeuh hoihin maankim lel ahih takin bang hangin Zeisu hong pai sese ding! Banghangin a pawlpi hong phut sese ding! Banghangin Hindu biakna pan Buddha paikhia sese ding! Hindu biakna maan salo-a a paikhia ahi hi. Thukhatin gen le hang Buddha in zong ‘absolute truth’ a up mana Hindu pana paikhia ahi hi. Banghangin kum zalom 16 lai-in ‘Reformation’ piang sese ding! Banghangin Christian tampite in Zeisu bek a cihna uh hangin thahna thuak sese ding! Nungzuipite ahi-a, pawlpi makaipite ahi uh zongin Zeisu min hang bek-a thahna a thuak ziahziah uh hi ven (Polycarp in Zeisu bek Topa hi, a cih ziauna hanga mei tawh a kihallum ahi hi. Na kammal dokkik ziau in, hong that nuam kei lua ung, acih liang uh hi na pi Polycarp in dokkik hetlo hi). Leitung tangthu ah gal sunga misi khempeuh sangin Zeisu upna hanga thahna a thuak mi tamzaw hi, ci uh hi. Biakna khempeuh a maan tak-in banghangin hih bang thute piang zenzen ding! Zeisu bek icih manin hong kimudah mah in teh – tua ding mah-a hong kisiam ahi hi. Zeisu in, leitung in kei hong mudah ahih manin ka nungzuite zong hong mudah ding hi, a cihsa hi (John 15:18-25). Mimuhdah utlo-a mi khempeuh tawh i kipawltheih sawm-a leh Zeisu nungzuite hilo ding hi hang. Pawlpi aa dinga kibuakhia sisante zahpih nawn kei ni! Upna huutna hanga thahna a thuak tulza tampite sisan khialsak mawkmawk kei ni.\nTu in Antioch khua ah Peter a hong pai ciangin mawhsak nading thu khat om ahih manin ama mai mahmah ah ka taii hi…. A dang Judah mite in zong Peter cingtak lohna zui uh a, Barnabas nangawn a kihel kha hi. Ahi zongin amaute in lungdamna thu tawh kipawl thuman thutak tangtak in a zuih lohna uh ka muh ciangin amaute khempeuh mai ah Peter ka taii a….Tua ahih manin thukham zuihna tawh hi loin Khazih upna tawh diktansakna i ngah nadingin Khazih Zeisu i umzo hi. Banghang hiam cihleh thukham zuihna hangin kuamah in diktansakna a ngah kei ding hi (Gal 2:11-17, ZSV). Paul in Peter a maanlohna hangin mi mai ah a tai giap pen ‘uang si e’ ci kha kei ni. Thuciam Thak bu 27 lak pan bu 24 in upna maanlote tai hi.\nHih bang i gen ciangin a mimal mahmah a kici hilo-a, a thu mahmah a kici hi zaw ahih manin mimal vai peuhmah tawh kisailo ahihna i phawk theih ding thupisa ing. A tunga ka gen siapite ahih uh leh Dr Samuel Ngun Ling bel mu ngei keng; Dr Enno ahih leh mimal-in ka zahtak pen khat leh ka it mahmah khat ahi hi.\nBy: Lian Muan Kim, PhD ( Columnist of Tongsan Media Group), Yangon


timestamp: atn

url: =Indonesia ah Security Force alutnuam numeite Virginity Test kibawlsak sese :: ZOMI DAILY\nposted on 1 December 2017 at 11:30 am UTC+9:30 Lomkholna: Indonesia, News, Sawltak, World\nIndonesia gamsung ah Security Force alutnuam numei tepen pasal tawh alumkhawm ngeihiam, asiangtho laihiam ci’n “Virginity Test” bawlsak masa uhhi. Tuabang in numei “Female Applicants” tepen Virginity Test akibawlsak sesepen ki deidanna “discriminatory” namkhat hi ci’n New York based Human Rights Watch (HRW) te’n mawhsak mahmah uhhi.\nTua ahih manin Indonesia President Joko “Jokowi” Widodo in National Police leh Indonesian Military (TNI) makaipi te thupia in, tuabang in numei pasal ki deidanna “Gender based violence” akibawl nawnloh nadingin thupiahen ci’n Human Rights Watch (HRW) te’n genkhia uhhi.\nHih numei asiangtho ahihleh ahihloh sitcianna Virginity Test pen “two-finger test” zong kici a, abeisa kum tampisung Indonesia in azatzatsa uh cimawk hi. Numei te ii avansung aom Hymen pen ki sukkhakna aomnaihiam ci’n ki sitsakna pen Discriminatory namkhat ahih banah numei te’n nasep angah nadingin aki khakcip, Job Opportunities hamsa saktuam hi ci’n HRW women’s rights advocacy director Nisha Varia in genkhia hi.\nIndonesia gammi numei te’n agam alei itmahmah in, Security Forces ah palik galkap lutnuam uh a, ahi zongin tuabangin alutnuam tepen Virginity Test kibawlphot sesepen kul hetlo hi. Indonesia numei te ii Rights pen ih dalpih kul hi ci’n genbeh hi.\nTuabang in Virginity Test bawlmasak athuakkha numei te’n HRW te tungah agenna ah Doctor te’n akhutme nihte hong hento uh a, Hymen hong Check sak uhpen maizumhuai in nop hetlo, lungsimzong gimmahmah bekthamlo, anat mahmah inzong namahmah hi ci’n genkhia uhhi.\n2014 kum inzong World Health Organization (WHO) Guidelines aki pulak khiatna ah Virginity Test pen numei siangtho leh siangtholo pen hoihtak in theihcianding hamsa hi, Scientific Validity omlo hi ci’n pulakkhia uhhi. Tua ahih manin Virginity Test pen leitungbup in Violation of Human Rights ci’n aciaptehzong ahihi.\nTua ahih manin Indonesia President Joko Widodo in National Police leh Indonesian Military alutnuam numeite pen Virginity Test bawlsak nawnkei henla, tua Institution nihte’n adang Monitoring Mechanism vaihawm hen ci’n Human Rights Watch (HRW) te’n ngetsakna nei uhhi.\nMore: Video: Unau numei nih inndawl 5 na panin anih un lengkhia in sipah\nTua hileh Indonesia gam inzong International Human Rights Obligations azui ahih banah “International Day for the Elimination of Violence against Women” zong atangtuntheih nadingin apanpih hiding hi ci’n HRW te’n pulakkhia uhhi. “International Day for the Elimination of Violence against Women” pen kumsim November 25 ni simin bawlding in United Nations General Assembly in aciapteh ahihi. Sawltak #zomidaily\nPrevious: Malaysia Police te’n mawtawhawl khat thautawh akapna Video ki khahkhia\nNext: Pope Francis in bang hongpuak? ~ Cin Lian Khai\nLai Siangtho – Pasian’ thubu


url: =Lom (38), Hawm (7)\nEditors Kim Go Lian Sia Dal Go Mang Sia Dal Khan Khual Sia Nang Sian Dongh Kizop nading Thupha Puak EBC Gambup Zum Tedim (03041) Chin State, Myanmar Phone: 070 50040\nA SUNGA OMTHUTE\nPASIAN HUMUAP LAISIANGTHO\nPawlpi masate in Laisiangtho Lui Pasian humuap hi, ci-a asaan nadingun thunih bulphuh uh hi. Amasa in, “Pasian in ci hi,” “Pasian in gen hi,” cih kammalte om maw, om lo cih en uh hi. Laisiangtho Lui sunga Messiah (Khazih) tawh kisai genkholhnate Zeisu tungah kimtakin tangtung ahih manin, tua genkholhnate Pasian gen taktak ahih lam tel uh hi. Anihna ah, Zeisu in Laisiangtho Lui bangci saan hiam cih zong en uh hi. Zeisu in Laisiangtho Lui (Pasian Kammal) kisia ngeilo ding hi, ci hi (Zhg. 10:35 cf. Lk16:17). Zeisu in Laisiangtho Lui thupi koiha, Laisiangtho Lui’ hilhna bangin zong nungta hi. Zeisu in Laisiangtho Lui Pasian humuap in sang hi (Mt. 22:43). Zeisu in Laisiangtho Lui Pasian Kammal in sang ahih manin Laisiangtho Lui siksan in thu gen pahpah hi. A thugennate ah “Laisiangtho in hih bangin ci hi,” Hih bangin kigelh hi,” “Pasian in ci hi,” Kha Siangtho in ci hi,” cihte tamveipi zang hi. Laisiangtho Lui Pasian humuap hi-a, Topa Zeisu in zong na kipsak hi. Laisiangtho Thak zong a laibu gelhte in Pasian kiang pana angah uh ahih lam na gen uh hi (Zawma 1:16). Kha Siangtho tungtawn a sawltakte tunga kigen lungdamna thu tua Kha Siangtho nasepna mah tawh lai-in hong kigelhkhia hi. Laisiangtho Lui tawh dingkhawmin Pasian thubu hong suak hi. Pawlpi piancil a kipan thu-um mite in Laisiangtho Lui leh Laisiangtho Thak te Pasian humuap tuaktuak le Pasian Kammal in na sang uh hi. Humuap i Pianzia Laisiangtho Pasian humuap hi, cih upna tawh kisai in kum zalom sawm leh kua kim ciangciang pawlpi khempeuh phial in akibangin kisangkim hi. Kum zalom nih lai-in Justin Martyr kici pawlpi makaipa in Laisiangtho pen Pasian kampau taktak hi ci hi. Kum zalom li ciangin Gregory of Nyssa kici pawlpi makaipa in Laisiangtho pen 3\n1. Pasian Humuap Laisiangtho ...................3 2. Lutsuk- Pusuak .......................................6 3. Ki Phawkkik A Hun Pawlpi Dinmun .....10 4. Laisiangtho Tawh Kisai Theihhuai Pawlkhat ............................................... 11\n5. Na Cil Lum Tawh Valh In .................... 12 Email: ebcgambupzum@gmail.com 6. Nehemiah ............................................. 16\nTat man Kum khat Ks. 1,000/Sia Thang Lian Mung Head Clerk tungah kipia thei hi.\n7. Thu Tuamtuam ......................................18\nThu zaksakna May kha a kipan minsazian kila thakte bek tawh hong kihawm khia ta ahih manin a deihlaite-in na address uh hong khak le uh cin hong kikhak ding hi. Zum tawh kisai ahi zongin, Thupha Puak tawh kisai ahi zongin vai khat peuhpeuh a om le Email : ebcgambupzum@gmail.com ah kizasak thei hi.\n“Kha Siangtho Awging” na ci hi. Kum zalom sawm leh guk leh sawm leh sagih ciangin R.C. pawlpi pana paikhia pawlpite in tua bang mahin Laisiangtho Pasian humuap in sang uh hi. Kum zalom sawm leh kua beikuan lam a kipan Laisiangtho kammalte Pasian humuap hi cih upna Laisiangtho siam a kici mi pawlkhat in hong nialta uh hi. Hih nialna pen, nuntakna nei khempeuh aniam pan a sangzaw lam-ah kikhel toto hi cih upna (Evolutionism) leh Laisiangtho asia lam a telkanna (Higher Criticism) pana hong gahkhia ahi hi. Laisiangtho neuseekna in zung hong kha a, upnapeeng hong pokhia hi. Mite in bangbang a gen hangin Laisiangtho humuap ahihna Laisiangtho sung mun tampi ah na kigen hi. “Bang hang hiam cih leh, taanglai a Pasian thugente in mihing pilna tawh genlo-in Kha Siangtho sawlna tawh Pasian kammalte a gen uh hi” (2Pit. 1:21). Laisiangtho agelhte in amaute ngaihsut tawm peuh a gelh uh hi lo-in, Kha Siangtho sawl (Greek ah “puak”) bangin Pasian kammalte agelh uh ahi hi. Hih Laisiangtho munah Pitazuh in Kamsangte genkholhnate agen ahih hangin Laisiangtho buppi Kha Siangtho nasepna tawh Pasian kiang pana kingah ahihna zong agennuam hileh kilawm hi (cf.IPit. 1:3-25). Pawlu khutgelhlaite zong Kha Siangtho sawl mah hi, ci-in Pitazuh in gen hi (2Pit. 3:15-16). Akigen thu ahi-a, a kigelh thu ahi zongin, Kha Siangtho in theisakin, akisepkhiatna ah zong uk hi. Pawlu in Laisiangtho buppi Pasian humuap hi ci hi (2Tim.3:16). Hih lai ah, mite gelhsa tunga Pasian in a hu muamziau cih hi lo-in, Laisiangtho mahmah pen Pasian humuapna pan a piangkhia hi aci hi zaw hi. Laisiangtho Lui ah hih “hu” pen “kha” ci-in Mang Laisiangthote ah kitei hi (Pian.1:2, 6:3; Thukhente 3:10; 6:34). Piansakna ah Pasian hu (kha) paikhia in nasem hi (Pian. 1:2; 2:7; Zawba 33:4; Late 104:30). Laisiangtho Lui buppi ah hih Pasian hu (kha) pen genkholhna tawh na kizangkhawm tawntung hi (Gam.24:2ff; Isa.48:16; Joel 2:28; Micah 3:8).“Pasian kammal tawh vantungte kibawl a, a kam pana a hu tawh 4\naksi honte kibawl hi”(Late 33:6). Hih bang tektek mahin Pasian hu tawh Laisiangtho akibawl ahi hi. Pasian in mihing nakvangah a nuntakna hu amuap ciangin mihing hong nungta hi”(Pian.2:7). Tua\nbang lian mahin Pasian humuap Laisiangtho zong anungta hi-a, hotkhiatna ngah nading leh thuman thutak a nuntak nadingin sem thei hi. L aisiangtho L ui sung buppi-ah “ kha” leh “ kammal” cih tegel zong kizangkhawm a, “ hu” leh “ awging” cihna ahi hi. Awging pen lungsima ngaihsutnate genkhiatna hi-a, hu pen kammal suahkhiatsakna tha ahi hi. L aisiangtho Thak ah, Pasian K ammal tawh kisai a “ hu” a k i zat ciangi n K ha Siangt ho cihna hipah hi . K ha Siangt ho l eh L aisiangtho kinaizop lua ahih manin “ K ha Siangtho in ci hi” a kicih teh “ L aisiangtho in ci hi” acihna tawh a kibang ahi hi (cf. Heb.3:7). Pawlu in K awlentuh pawlpite a laikhak pen mihing pilna tawh hi lo-in K ha Siangtho hilh banga agelh hi, ci hi (I K aw.2:13).\nHumuapna in Laisiangtho Buppi Huam hi. (Plenary Inspiration) Laisiangtho a kipatna pan atawp dong a vekpi in humuap ahi hi. Mun pawlkhat humuap hi-in, mun pawlkhatte humuap hilo cih bang hilo hi. Akhauhdeuh leh anemdeuh a hu kimuam cih zong om lo hi. Alaigelhte’ pil le hai tawh zong kisai lo-in, Laisiangtho buppi humuap ahi hi. Hih lai munah itel ding adeihhuai thukhat om hi. Laisiangtho Pasian humuap hi icih teh Laisiangtho sunga thu kigen khempeuh thumaan hi cihna hilo hi. Gentehna in, Zawba lawmte thugente (Job 42:7-9), Pitazuh zuauphuahna (Mk. 14:66-72), Lawki kumpite laikhakte (Ezra 4:7-24) Kha Siangtho gensak hilo hi. Ahi zongin, athu amaan a, akhial zongin, agen bangbanguh ahi bangin Kha Siangtho in Laisiangtho gelhte tungah hilh hi, cihna hibek hi. Kammal Sim Humuap ahi hi. (Verbal Inspiration) Laisiangtho buppi humuap ahih mah bangin Laisiangtho sunga om kammal khempeuh zong humuap ahi hi. Humuapna ah Kha Siangtho in athu ala theisak bek hi lo-in, akigelhkhiat nading kammal dong ahilh ngiat ahi hi. Tua ahih manin, Laisiangtho kammalte uptaak, muantaak hi.\n( azom laimai 15 na ah )\nLutsuk – Pusuak\nPaikhiatna 15:22-17:7, James 1:2-12 Sia Nang Sian Dongh Asst. Pastor-Berean EBC\nKhat vei Sitni, Siavuan, leh Thuhilhsia khat sa beng dingin gamlakah hong pai uh hi. Tua laitak sakhital khat hong suaka, a thumun a kap uh leh tua sakhital lei lakah hong tuk suk hi. A vekun delh phei ngeingai uh-a, a et uh leh thautang maa khat bek om ahih manin kua thautang in kha hiam cih thei lo uh hi. Sakhital kua mat hiam ci-in a kinialnial laitakun sabenna huan cingpa hong pai-a, a buaina uh bang thu hiam cih dong hi. Siavuan pa in sakhi kua kap hiam cih a kisel keei hi ve ung aw a cih ciangin huan cingpa in tua sakhi khat vei en ziau aa, “Hih pen thuhilhsia pa kap hi” a cih ciangin bang hangin hipa in thei ziau a hiam ci-in lamdangsa uh hi. Tua leh huan cingpa in “Baih lua, thautang pen a bil lang khatah lut in a lang khatah pusuak” cih san ziau hi. Tu hun ciangin pawlpi sungah thuhilhsia ahi pastor te’ thugen zong tua bang lian mah hi. Mipite bil lang khatah lutin a lang khatah paikhia suak pahpah hi. Tha ngah mahmah ing a ci khat in zong sau veipi ciamteh thei tuan khol lo lel hi. Tua pen a hithei mah ding hi. Bang hang hiam cih leh a thu gen pen mihing ahih man hi. Ahi zongin a poi mahmah thu khatah Pasian’ Kammalte i bil lang khatah lutsakin a lang khatah i pusuahsak pahpah-a i nuntakpih kei leh tua pen i kha nuntakna adingin khantohna, picin zawkna om thei lo ding ahih manin hoih het lo ding hi. Nang e? Kei e leh? Pasian’ Kammal in i nuntakna hong kheel hiam? Pasian’ Kammal tawh i nuntakna i kikheel sak hiam? Za phet i pusuaksak pah kha zel hiam? Tanglai Israel te buaina zong tua bang linlian mah hi. Moses tung tawnin Pasian in a mite hopih-a, San Tuipi 6\nkantanin a lamdang takin amaute honkhia hi. Aih hang, tua zawh ni thum teh tua teng mangngilh pah mawk uh hi. Paikhiatna 15:22 pan i sim ciangin Israel te in San Tuipi a kan khituh ciangin Shur sehnel gamah ni thum sung hong pai uh a, Marah a tun uh ciangin dangtaak lua kisa a mai vua tui om pen a dawnuh leh na kha sawnsawn hi. Tua ciangin mipite hong phun pah ziahziah uh hi. A danguh keu lua mahmah, tui duh lua uh ahih manun tui kha hong dawn khakuh ciangin hong phunuh hi. A lamet uh na bang lo ahih manin phun kha thei mah dinguh hi. Ahi zongin tua ma deuh nithum lai-a a lamdang Pasian’ nasepna bang hangin mangngilh zawzenuh ai tam? Tua zawh kha nih leh a lang ciangin Israel mite Elim leh Sinai kikal-a om Sin sehnel gam hong tung uh a, tua lai mun ah zong phun hong kipan leuleu uh hi. A zandiak mah-a a sal taanna uh Egypt gamah a thuaknate uh, a noploh luatnate a mangngilh ban vuah Pasian in amaute a om pihnate zong hong mangngilh ta mawk uh hi. Annek tuidawn a kisapna uh hangin hong phun uh hi. Tua banah a nek dinguh a ngahuh ciangin zong Pasian’ cih bangin gamta lo lai uh hi. Na khamzah dinguh khawm un ci-a thu kipia pen pawlkhat in a tamzaw khawm uh a, ahi zongin lawhta tawh a teh uh ciangin a tam a kaikhawmte-a’ dimval tuan lo hi. Kua mah in zingsang dong koih kei un a kici pen pawlkhat in koih teitei uha, ahih hangin kine thei tuan lo hi. Bil langkhatah lut, a langkhatah pusuak! Hih Israel mite nuntakzia i et ciangin Pasian in a maute’ ading a sepsaksate leh a gen thute peuhmah a bil lang khat vuah lutin a lang khat lamah pusuak den hi. Pasian’ thupiakte mang lo uh a, a maute ading Pasian’ sepsakte mangngilh pahpah uh hi. Phunphun Ken! Tu hun tapidawte zong tanglai Israelte bang linlian mah i hi hi. Pasian in i nuntakna ah na lian tampi hong sepsakte, a lamdang hong kepna, hong khoi hong vaakna, hong sik hong guatnate sim zawh lohin tam himah taleh tuate hangin i lungdam ding sangin i 7\nnuntakna ah i deih loh thu khat hong om teh phun ding tau ding bek kiphawk kha thei hi. A taktakin i kilawm pih pen ahi sihna Hell meilipi sung pan hong honkhia-a nuntak tawntungna hong piak khit nung sang thu khat beekah phun nading, thuum nading, tau nading om peuh mah lo hi. Tua hi-a phunna, tauna in i kha nuntakna hong picing sak peuh mah lo banah i khantoh nading lampi hong khaktan zaw lai ahih manin kha lamah i picin nop leh tua bang phun nate i zat loh ding thupi mah mah ding hi. Israel te zong a phunphun na lamun Pasian’ thuphate mangngilhin Pasian’ gensate leh Ama na sep nate hangin a lungdam ding nangawnuh phawk nawn lo uh hi. Phunna in hong picing sak thei lo ahih manin kiim leh paam thu piangte leh i nuntakna sunga hong piang thute hangin phun phun ciak ciak nawn kei ni. Don Kistler a kici pa in: “A lungkim thei lo, a phun phun nuam lungsim a nei mipa ngaihsut zia in; Pasian’ adinga a sepsak khem peuh tam lua sa-a, Pasian in ama ading a sepsakte tawm lua sa den hi,” ci-in gen hi. Nang ngaihsutna e leh? Hi banga a lungkiim thei lo, a phun phun nuam lungsim puak zia a nei mite pen leitungah a hamsia penpen mite ahi uh hi. Khangto In! I nuntakna ah haksat buaina i tuah khak ciang phunna taunate zang lo-a a hoih zaw-a i nuntak theih ding kisam hi. Haksatna sung pan Pasian muanna kisin ding thupi hi. Topa tawh na kinai zawk nading leh a hoih zaw, a picing zaw nuntakna na neih nadingin Ama tungah kinga in. Israel te tui kha omna Marah a tun uh ciangin Pasian in amaute sin (zia-et – ZIV) a (Pai. 15:25), tua khit ciangin sehnel gamah a om laitakuh annek ding nei lo-a a phun na vuah zong Pasian in amaute ka sin (zia-et) ding (Pai. 16:4) ci leuleu hi. Tua mah bangin Pasian in ami Israel te a hun hunin na sin (zia-et) zelzel hi (Pai. 20:20; Thkn. 8:16). Pasian in a maute hoih nading leh a phattuam nadingun a sin, a zia-et hi napi a mi Israelte in a mau a zia-et pa, na leh zia-et uh a, 8\nphunna thuumna tawh na thukkik denuh hi. Tua hangin a tawpna ah a makaipa uh Moses zong hong mawhsak uh a, kitot kiseelna dong piang hi (Pai. 17:1-4). A taktakin Pasian in amaute’ hoih zawk nadinga a ziaet kimlai, amau Pasian na leh zia-et kik uh hi. Tua pen bang hang hiam cih leh Pasian’ ompihna muang zo lo uh ahih man hi (Pai. 17:7). Tua ahih manin a kuama ciat in i phawk ding thu khatah; Pasian in hong sin ciangin Israel mite hih bangin hih lo ding hi hang. Eite hong sin pa peuh sin kik zawsop lo ding hi hang. Tua sangin hih Pasian’ hong sinna pen ka hoih zawkna, ka picin zawkna ding hi ci-in Amah muanna tawh nungta ding hi hang. Tua ahih manin zia-etna khat peuh na tuah ciangin Pasian in Ama nasep ding hong sem lua mahmah ding hi cih muanna tawh phun ding ngaihsun kei zaw in la, hih Pasian’ hong sin na hangin bang phattuamna, picin zawkna ngah thei ding ka hiam cih ngaihsun zaw in (James 1:2-12). Picin nading Pasian’ Kammal! Lai Siangtho sungah Pasian in eite ading kamciam tampi hong pia-a cik mah in zong a kamciamte peel ngei lo hi. Haksatna, lungkhamna khat peuh na tuah ciangin phun ding tau ding ngaihsun masa kei inla, tua bang hun ciangin hong huh ning a ci pa’ kamciamte mangngilh ngei kei in. Tua banah mihingte in i lungkham pih ahi nek leh dawn, silh leh teente tawh lungkham kei unla Pasian’ gam zong masa un, tua hileh tua nate hong kipia ding hi a ci, a nungta Topa kammalte muang ding hi hang. Phunna in hong picingsak lo-a Pasian tawh i kizopna hong nawngkai sak zaw hi. Tua sangin Pasian’ hong piak thuphate ngaihsunin Ama kamciamnate muang ding hi hang. Nisimin Pasian’ Kammal tawh kivak ding hi hang. Lai Siangtho tungtawnin Pasian’ deihna kithei-a Ama lungkim nadingin bang ci gamtat ding cih hong hilh hi. Phunna tawh kikhangto ngei lo-a Lai Siangtho sim lo pi-in na kha nuntakna picing thei lo ding hi. Tua ahih manin tu kumin zong Lai Siangtho Nipi ci-in Pasian’ Kammal Lai Siangtho i pahtawi mah bangin a tawntungin Pasian’ Kammal pahtawi-in, simin, Topa cih bang man 9\nNung kha pan azom\nKi Phawkkik A Hun Pawlpi Dinmun\nSia Dal Go Mang “... tua ahih manin na hauh theih nadingun kham citak hong lei-in, zumhuai pi-in guaktanga na omna uh na kisel nadingun puanpak hong lei un la, khua na muh theih nadingun mit-zatui ong lei un...” (Mang. 3:18) C. Topa bek eite’ bangkim ahih lam phawk thak ni. Laodicea khuapi-ah sum kikhol theihna bank khat om khin hi napi hauhna taktak pen Pasian kiang pan bek ahihna, puantual hoih nono gan thei khin napi uh puantual hoih taktak pen Pasian kiang pan bek ahihna mit-zatui manpha mahmah bawl thei khin napi uh damna taktak pen Pasian kiang pan ahih lam phawkkhakin nei lo uh hi. Mang. 3:18 ah ‘Kham citak’ cih kammal na kizang hi. Kham pen tuhun ciangin mihaute’n a sum a paaite uh sumtangin koih nawn lo-in ‘kham’ tawh koih ta uh hi. Tua mah bangin kham citak, kham hoih tawh a kigenteh hauhna taktak pen Pasian kiang pan hi-a, Pasian in a piak ciangin lungnopna tawh pia khawm hi (Pau. 10:22). ‘Mit-zatui’ cih kammal deih laak mahmah mai le hang hong piangsak Pasian muhtel theih nadinga kisam zatui ahi hi. Leitung mit damna ciangbek hi lo-in hong piangsak Pasian ahihna bangin muh theih ding deihna ahi hi. Pasian’ pianzia taktak, Pasian hihna bangin i muh theih nading Pasian’ tungah nget ding kisam hi. Pasian’ hihna ahi bangin mutel thei lehang i up, i muanna hong khang dinga, i nuntakna ah Kha thupha, leitung thupha sang ding hi hang. ‘Puantual’ hoih tawh kisai-in deih laak mahmah kik le hang, Pasian mai-ah dik tansakna taktak pen Pasian kiang pan bek hi-a, tua Pasian hong guat dikna taktak a kisam den ei mawhneite hi hang. Tua ahih manin i nisim nuntakna ah Topa bek eite’ bangkim ahih lam phawk thak ding thupi mahmah hi. Leitungah Topa longal 10\neite kisaktheihpih ding bangmah om lo hi. Hong damsak Pasian hi. Nek le dawn hong sika hong guan Pasian hi. Nik ten puansilh hong guan Pasian hi. Eite bangkim Pasian hi. Kahla 3:24 ah, “Topa longal neih dang neilo kahih manin, ama tungbekah lametna kanei ding hi,” a cih mah bangin i lametna, i mai lam hun khempeuh Topa’ khut sungah om hi. Tua ahih manin Late atpa in, Late 42:5, 11 ah “Banghangin kha kunkun ding ka hi hiam, banghangin lunghimawh ka hi hiam? kei hong piangsak Pa’ sungah lametna nei ning.” a cih mah bangin Topa a muang semsem ding, Topa’ tung bekah lametna kip a nei thei semsem ding le Topa bek eite bangkim ahih lam akiphawk kiim thei ciat dingin i biak Topa’n thupha hong pia kim ciat ta hen. (zop lai ding) ~~~~\nLaisiangtho tawh kisai theihhuai pawlkhat\nMangkangte Thomas Hartwell Horne (1780-1862) in Laisiangtho kum tampi sung nasim simin na en phapha hi. Laisiangtho buppi ah, a tang (verse), kammal (word), laimal (letter) te kum 17 sung bang nasimin na ciamteh toto hi. Ama’ ciaptehna ah, Laimal (letter) 3566480 Kammal (word) 773693 A tang (verses) 31102 A lian (chapters) 1189 Laisiangtho buppi bu 66 A saupen chapter Late 119 A tompen chapter Late 117 Laisiangtho buppi ah a laizang pen - Late 118:8 Laisiangtho sungah min sau pen Isaiah 8:1 (Mahershalalhashbaz) ‘And’ cih kammal 46277 vei ‘Lord’ cih kammal 1855 vei Isaiah 37 le IIKing 19 na kibang. 11\nLaisiangtho buppi ah a tang (verse) sau pen Esther 8:9 Laisiangtho buppi ah a tang (verse) tom pen John 11:35 A kigelh dan a hoih pen (the finest piece of reading) Acts 26 Esther Laisiangtho sungah Pasian (God) khat vei zong kihel lo hi. Theihna, siamna (knowledge), pilna (wisdom), sianthona (Holiness) le itna ngaihna (love) thute bek kihel hi. ~~~~~~~~ NA CIL LUM TAWH VALH IN Dr. Sian Za Kham, M.B.,B.S., D.A., M.A. THU PATNA: Nidang hunlaite-in, i pu/pate-in, a tu/tate uh thu ahilh uh teh, hih kammal, “Na hehna khat uh a om ciangin, pau se lo-in, NA CIL LUM TAWH VALH IN,” na ci uh hi. Ka neu lai hunin ka nu in hih kammal a pau mun lam ka tam theih hi. A khiatna pen thupi gige hi: MI MAWHNA NA MAISAK IN, cihna hi a, i Laisiangtho tawh kituak mahmah hi. A masa pen in, CIL (Mangpau in: Sputum, Spittle, Saliva) i cih pen mihing, ganhing ta dingin, pumpi ading athupi na khat hi a, banga kimang hiam cih a theih huai thu khat ahih manin hih lai ah kikup ding in kong teel hi. Mihing ta dingin zatui ci leng kikhial lo ding hi. Ahi zongin gul a dingin GU hi mawk a, gul in mi a tuk teh a ha peh na maa ah, a cil (GU) lut a, sihna piang sak thei hi. MIHING TE CIL KOI PAN PIANG A, BANG A KIMANG HIAM, CIH THU GEN NI. Mihing upa khat in ni khat in CIL thol thum (1.5Lit.) a kam sung pan a piang nei hi. Hih CIL pen koi pan ong piang hiam cih leh: Gland ki-ci ei pau in om lo, Kawl pau in (A CEIH) ki-ci sabawk nam khat a hi, i bil ziat leh vei nuai ah om (PAROTID GLAND), i biang lang khat tuak ah om (SUBMAXILIARY GLAND) leh i lei nuai a om (SUBLINGUAL GLAND) te panin i CIL ong phul khia hi. CIL I CIH BANG A KIMANG. (I) CIL sung a om Dat nam khat ‘SALIVARY AMYLASE’ om a, tua in si leh sa a pian na ding 12\nangawi hat sak hi. Tua bek thamlo-in an valhnop na dingin tui suak sak hi. (2) I kam sung leh i leite a keu loh nangin nel sak den a hih man in, kampauna huh hi. (3) Kam sung leh hate siangtho sak hi. (4) Zatui nam khat cileng kikhial lo kha ding hi; bang hang hiam cih leh, i khut i khe khat liam sak kha leng, CIL kiphih leh noptuam hi. Hih thu tawh kizom in, Laisiangtho Jn. 9:6,7 na ah Topa Jesuh in mittawpa khat a damsakna ah, a cil sia-in buannawi bawl a, a mipa mit ah tua buannawi a nuhkawmin, Siloam Bual-ah na mai va phiat in, ci-in a sawl hi. Tua ahih manin mittawpa zong va pai-in a mai va phiat a, khua mu theisain hong pai kik hi. Hih thu i ngaihsut teh, Topa Jesuh in buannawi a bawlna ah, tui zang lo-in a cil azat pen in CIL a thupit zia ong lak hi. CIL PEN SIAT KHIAT DING SANG IN VALH DING HI ZAW HI. Mipil gamah kua man a CIL uh mot siat lo uh hi. CIL asiat nop luat uh leh mi muh lohna mun ah vasia uh a, tua bang mun ah om kei leh zong mainul ahi zongin muknul laite khat peuhpeuh tawh akam humin sia khia khiankhian uh hi. Mi mai a CIL siakhia zuaizuaite pen kua man mipil in mu lo hi. “CIL TAWH KI ZOM IN HI BANG PAUNAK IN NEI HI: “THAL LAM CIL SIAT EITUNG ONG TU” Hih PAUNAK pen a cihnopna kithei tekin ka um hi. A hi zongin khangnote a tel lo khat a om khak leh, a cihnop na hiah gen leng: Ahoihlo na khat peuh i bawl leh ei man thuak kik hi hang,” cih na hi. Hih tawh kisai in genteh ding tampi om ding hi. Hiah gentehna khat pulak pak leng, “Hamsia bebek apau den mikhat kampau pen a thuak ding kua mah a om loh teh tua a pau nu/pa tungah ki leh kik a, a man abuk-a-bek-in leh thuak hi, ci-in hun khat lai-in pastor minthang khat thuhilhna kaza kha hi. CIL LUM KI PAIH, cih kam zong i zak zelzel kam khat hi cih hiah pulak nuam ing. A cihnop na ah, khat leh khat kitawng, cih na hi. Hih munah, khanglui nupite tung pan kiza mun pha deuh hi. Teek leh 13\nLaimai 5 napan azom\nmo kikal ah kilungkimlohna khat, kihawmthawhna khat a om ciang in, mitunga, agenkik uh teh, “Tek leh mo cil lum, ki paih uh,” cih bangin kigen hi. A mote tawh kisia ngeilo, kiho thei kim cih bang agenkik uh teh, “Ka mote khat beek tawh cillum kipaih ngei keng,” cih bangin nute in gen uh hi. CIL PHUL, cih kam zong kizang mun hi. Agim namtui a hi a, muhna pen duhna lungsim i neih khak ciangin, i cil phul thei hi. Gentehna in, i gei-ah mikhat peuh in TAM-PA-YA gah khat ong ne leh i lungsim in tua singgah thuk a phawk ciangin i cil ong phul sak hi. Hih bangin muhna ah gim zakna le ngaihsut na pan a cil ong phul na te pen ‘CONDITIONED REFLEX ki-ci hi. Tu in i thulu a hi, “NA CIL LUM TAWH VALH IN” cih tawh kizomin kikum leng: MI DANG TE IN EI TUNG AH ONG KHIAL, ONG GENSIAT KHAK LEH, ONG KO GAWP KHAK, ONG SIM MAWH KHAK LEH, kam tawh thuk kik lo in, tua tang in I CIL TAWH VALH SUK lel le hang i thuh kik sangin nakpitak hoih zaw a, mi mawhna a mai sak i hi pah hi. Khanglui mi i pu/pate in hih kammal thu kihilhna in na zang uh hi. A mau hun laite-in TAPIDAW cih bang om nai lo, zakha nailo uh hi. A hih hangin hih bang thu kihilhna a neih pen uh Laisiangtho tawh kikaih mahmah hi. Laisiangtho Rom, 12:19 Lawmte aw, na hehna uh kuama tungah thukkik kei unla, Pasian thuhkik dingin koih lel un. ... Tu hun ciangin kuamah Lawki i gamsungah om nawnlo na pi, pau leh haam, gamtat luhek, nek leh dawnte ah nidang lai hun sangin a vet zaw, a uang zaw peuhin ki om thei lai mawk hi, cih i thei tek hi. Hih banga i om nawn loh nang, thungen in i CIL a hoih lam a i zat nang in hih lai a sim kha a kua mah peuh ong hanthawn ing. ~~~\nHih lai munah zong phawk ding thu khat om hi. Kha Siangtho in a kammal dongin pia in, agelhkhia mihingte sep peuhmah om lo ahih teh, agelh mite setvan dan khat lel himawk lo ding hiam cihhuai dektak hi. Pawlpi masate in Laisiangtho um lua uh ahih manin tua bangdan in sang uh hi. Hih saanzia pen Manglai in dictation theory (Pasian in kammal khatkhat a sit ngiatngiat) kici a, tuhun in zong hibanga asang mi tampi mah om hi. Ahi zongin, Laisiangtho pianzia itelkan teh Kha Siangtho in a laigelh mite pianzia zui-in kammal zang cih kimu thei hi. Laigelh mimal khat ciatin laigelhzia tuamtek nei uh a, a zat nopdeuh uh kammal khawng zong om hi. Pawlu leh Zawhang laigelhdan kibang peuhmah lo hi. Tua ahih manin, alaigelhkhia mihingte’ kihelna ciang khat zong om cih kinial thei lo hi. Kammal khempeuh Pasian piak lah hi zel, agelh mite pianzia zui-in lah kammal hong luangkhia cih thu nih pen mihingte khuak tawh akitelsiang zolo thu khat ahi hi. Bangbang hi leh, humuap icih teh Kha Siangtho in alaigelh mite theisak, alaigelh mite cingin, makaih ahih manin akhial lo Pasian Kammal Laisiangtho hong piangkhia cihna ahi hi. Pasian Kammal pen Laisiangtho sung bek ah om hi. Martin Luther in, “Laisiangtho sung longal koilai ah Pasian Kammal mu ding ihi hiam?” na ci hi.\n(Dr. Do Suan Mung’ gelh Puak Kawikawi Theih Laisiangtho Sang laimai 5 na pan kila kik hi. Editors)\nLaimai 9 na pan azom\nding hanciam ding hi hang. Luke 11:28 ah Topa Zeisu mahmah in, “Pasian’ thu za-in a zuite mi hampha, thupha ngah” ci hi. Bil langkhatah za-in a langkhatah a paikhiasakte hi lo-in Pasian’ hong gen, hong kamciam thute za-in a zui, a nuntak pihte i hih theih nadingin Pasian in thupha hong pia ciat ta hen. Amen. ~~~~~ 15\nHun khat lai-in America te England te’n agal uk uh hi-a, England te’ khutsung pan suahtakna alak ding uh ciangin gal hong kido uhi. America te makaipipa General George Washington hi-a, Pasian um in a muang mahmah khat hi. England te tawh gal hong kikap ding uh ciangin phalbi zingsang tungin vuukngo lakah khukdin ngiungeu sa-in Pasian’ kiangah thungen hi. Tua pen numeino khat in mu-a, a nu kiangah, “Nu aw, gal kidona ah Americate’n gal kidona ah America te’n galzo ding hihang. Bang hang hiam cih leh i makaipipa’n khuadam lak, vuklakah khukdin sa-in thungen hi,” ci-in gen hi. Gal hong kido takpi uh a, leitung a gam zai penpen ahi Englandte’ khut sung pan July 4, 1776 kumin suahtakna hong la uhi. Queen Victoria kumpi nu thu zong zangei kha ding hi hang. Ama mai-a kumpi sempa hong sivat mawk ahih manin amah nungakno lai khat kumpi sem ding hong suak hi. Ama’n kei kumpi ding ka hih mawk leh naupang lua mahmah lai ing, Pasian’ kiangah thungenin ka ki-ap kei leh ci-in thungenin Pasian’ kiangah ki-ap hi. Pasian in a thungetna, aki-apnate sangin England gam kum 60 sung uk hi. Ama uk hun sungin Englandt’n leitung buppi phial uk uh ahih manin England gamah nitum ngeilo hi kici hi. Leitung thu mahmahah zong Pasian muanga Ama’ kiangah thu angente gual zo uhi. Ei Tedim mite hun khat lai-in kumpi zum khempeuh phialah kizeel in mite’ zahtak makai picingin ki om hi. Tu khanghun ciangin tua lai hunte tawh kilehbulh lian hi. I kiphawkkha ding hiam? Ngaihsut huai leh ngaihsut tak mahmah hi. Bang kisam i hi hiam? Phawkhuai mahmah ta hi. Tu laitak in dinmun, Zomite’ lakah a niam pen, bang mah angah zo nawnlo, bang mah ahih zo nawnlo, bang mah a hong kisim nawnlo dinmun atung hi hang. Hih banga i om na pan nidang a i dinmun ciang i tun kik zawh nading thudang tampi om lo hi. Ei Tedim mite’n Pasian’ kiangah thungen kik ding hi hang. 16\nThu i nget khit ciangin zong thungen khinlel ing ci-a om hithiat mawk ding cih bang hi zenzen lo hi. I sep i bawl dingte geelkhol a, Nehemiah bangin kigingsa-a om ding ahihi. Topa Zeisu mahmahin zong hih kigin kholhna, geelkholhna thupisa ahih manin Luke 14:2535 sungah thugentehna nih tawh hong hilh hi. Nehemiah in zong kha li sung thungenin, thumin, tau-in, antangin a om sung mahin asep abawlzia ding geelkholin kiging khol hi, cih kimu hi. Thungen khinlel ing, antang khinlel ing ci lo hi. Kumpipa inn sunga a nasepte zong kipelhsaktuan se lo hi. Nehemiah 2:4 na ah, “Kumpipa kiangah thu kagen kawmsa in Pasian kiangah thu ka ngen hi,”ci hi. Vai lian khat peuh i neih ciangin, vai thupi khat peuh i neih ciangin i geelkawm, i sep kawm sa mahin a vanglian Pasian, kumpite Kumpi, topa te’ Topa i biak Pasian mah ko-a, thu i nget ding phawk ding hi hang. Nehemiah in tua bangin geelkhol, kiging kholin thungenin kumpipa’ kiangah agen ciangin kumpipa’n zong na zathei, na thudon ahih manin kulhpi ciankik nading phalna bek tham lo-in, a kisam phalna lai tuamtuamte leh a sing a suang dongin na pia hi. Nehemiah zong Jerusalem ah va ciahin asep abawl ding teng a sep khit kum 12 khit ciangin Kumpipa kiang hong tungkik hi. A khuan sawt ngah pen pawl hikha ngel ding hi. Gualzawhna i ngah nop leh ei sang a a pil zaw, a u lian zaw, agina zaw a hau zawte’ huhna mah ngah thei ding thupi hi, cih phawk ni. Mi pawlkhatte’n kei kuamah tungah kinga lo, Pasian bek amuang hi’ng cithei uhi. Pasian in mimah azangh hi zaw hi, cih phawk ni. Nehemiah in Kumpipa’ vaihawmpihna na zangh thei in, mipil misiamte a mau mun san ciat dingah na zangh thei ahih manin gualzawhna na ngah hi. I sep i bawlna, i makaihna khat peuhpeuhah gualzawhna i ngahnop leh mite’ siamna, ginatnate i zat theih ding kisam hi. Pawlpi siate bang na khempeuhah kiva kim khollo ding hi hang. Pawlpi sungah pawlpimite pilna siamna kivaknate i zat theih ding thupi hi. Tua bang a zattheihna in pilna lian pen ahihi. 17\nRonald Wilson Reagan (Feb.6,1911ni-in Tampico,Ill., U.S. ah suakin June 5, 2004 ni-in Los Angeles,Calf. ah si hi) zong America te’ presidentte lakah a gina pen khat a kituat ahihi. Ama ginatna a gen uh teh George Washington te, Abraham Lincoln te zaha a gen uh khat hi. America te’ president 40 na (1981-89) sung a sem ahihi. Math bang siam hetlo lel hih tuak hi. Ahih hang ama’n mipil misiam, athei asiamte zang thei mahmah ahih manin ama president sep hun sung pen America te’ vang leh hauhna a khantoh kik hun hi ki ci hi. A kivate zangh thei in thapia thei ahih man ahihi. Ei kia peuh a kinungta thei hi lo hi. Mi tawh sepkhop theih kul-a, ei kia peuh tawh bang mah piang thei lo ding hi. Pawlpi sung, gamsung, innkuansung vaikhat peuhpeuhah semkhawm mapang khawm lo-in bang mah tangtung zolo ding hi hang. Nehemiah 2:8 na ah Pasian’ khut keitungah om ahih manin kumpipa’n ka ngetna hong pia hi, ci hi. Pasian tawh i kizop ding, Pasian kiangah i paimasak ding thupi hi. Paunak 21:1 ah, “Mihing lungsim Pasian’ khut sungah om hi,” ci hi. Pasian khut ei tungah om-a, Pasian mahmahin i nget nadingte’ lungsim a na lawn kei leh bang mah tangtung zolo ding hi. Pasian’ khut eitungah a om nading leh Pasian in mihingte lungsim a na lawn nading thu ngen ding hi hang.\n(Maikha ah zom lai ni) Rev.Dr. Do Suan Mung in KTKhawk kum 30 cin na, Berean EBC pawlpi ah a hunzatnate sung pan a tom kim thei dingin kong suaksak uhi. - Editors\nMission nasepna: July kha sungteng Phai EBC ah nasepna nei uh-a, July 28,2013 ni-in Rev. Lian Do Nang E&M in mi nga tuiphumna va nei hi. August kha sung teng Phai khua kimtengah nasepna nei uhi cih thu kiza hi. September 2-9, 2013 sung Sawbuayeshin ah camp nei ding uh ahih manin thungetna ah phawk ciat ni. Nasepna etkikna le mailam kalsuan zia:September 12,2013 ni-in Mission nasepna nasa te leh mailam kalsuan zia ding kikup khopna Tedim EBC biakinn ah kinei ding hi. Tamu ah: GS leh Mission Secretary te September 7-8, 2013 sung Tamu EBC pawlpite van ding in zin ding uhi.\nLaaitui EBC ah: August 24-25, 2013 sung Rev. Gin Sian Thang- AGS, Sia Pau Sawm Thang -Youth Secretary leh Sia Kai Mung te Laaitui EBC ah pawlpite van in va pai uhi. Leilum EBC Ruby Jubilee le Biakinn Thak Honna: August 18, 2013(Sunday) ni-in Leilum EBC pawlpi kum(40) cin, lungdamkohna Ruby Jubilee pawi le Biakinn Thak honna nuamtakin nei thei uhi. Hih hun sungah Biakinn Thak ribbon at tanna ( zJjudk; jym; jzwf ) pawlpi founder te sung panin a damlai upate, Pu Cin Za Gin le Pu Thual Khaw Pau te-in nei uhi. Biakinn Thak Kong -Tawh honna Rev. Dr. Go Za Kham tangin a tapa Dr. Pau Cin Khai (Principal EBSM, Kalaymyo) in nei hi. Hih hun sungah Rev. Thang Khawm Pau in IThess. 1:1-10 tungtawnin thugenna nei hi. Zingsang nai 11:00 pan Nitak 3:00 dong hunnuamtak le picingtakin kizang hi. Rev. Nang Lyan Kap leh sianu US ah: Tedim EBC senior Pastor Rev. Nang Lyan Kap leh Sianu Nang Lam Cing te September 6, 2013 ni pan December ni 6, 2013 ni ciang USA ah deputation pai uh hi. A sep a bawlnate ah Topa’n mazanna pia a cidam a hong tunkik nading uh thungetna ah phawk ciat ni. Thungetna ah phawk ni: Vice President-EBC Gambup leh a Treasurer-Tedim EBC asem Bo Pau Khan Lal, pumpi damlohna hangin Yangon ah zato zuanin pai ahih manin cidam a hong ciahkik theih nading thungetna ah phawk ciat ni. Mawtaw thak:Rev. Nang Za Thawn in (Toyota Hilux Surf khat le Hyundai Light Truck khat) mawtaw hoih mahmah nih (pawlpi le ama’ sang a zat theih ding) lei hi cihthu kiza-a i lungdam pih mahmah hi. Sophia Academy:Rev. Nang Za Thawn makaihna tawh sia/siama 5 in September 2,2013 ni-in Sophia Academy kici Christian sang khat hong uhi. Kumpi sang kah Tan lang pan tan kua naupang 180 te laikung laidal sikh-in, Christian zia le tong tawh a khantoh nading uh, English a khantoh nading uh le Kumpi sanga alaite uh a zawh nading uh deihsakna tawh pantah uhi cih thu kiza hi. Numei khawmpi:October 22-25,2013 sung Berean EBC ah, a khat veina Numei khawmpi kinei ding hi. Pawlpi ciat pan la dawng khat ta le Laisiangtho Late 139 sung lotngah a cih ding hong kiging un, cih hong kizasak hi.\nDocuments Similar To Thuphapuak Aug.2013\nFeasibility Study Report on Chin Hill\nUNFC Was Formed Federal Army Interview-burmese\nZomi Festival of Khuado\nShan Drug Watch II in Burmese\nZovontawi Fund Palai Updated\nကၽြန္ျဖစ္ရာလမ္း။ ။ စီမံကိန္း ႏွင့္ ဓမၼစက္\nPa Laung Statement\nZomi Youth Network - Statement\nMore From luangelmomno\nAcr News (18 August)\nThupuak Volume 8, Issue 12 (August 25, 2013)\nThupuak Volume 8, Issue 14 (September 08, 2013)\nAcr News Letter(August11)\nThupuak Volume 8, Issue 10 (August 11, 2013)\nThupuak Volume 8, Issue 15\nAcr News (August 25)\nThupuak Volume 8, Issue 13 (September 01, 2013)\nAcr News August 4\nThupuak Volume 8, Issue 9 (August 04, 2013)\nAcr News May4\nACR Weely News (1)\nAcr News July 21\nThupuak Volume 8, Issue 6 (July 14, 2013)\nThupuak Volume 8, Issue 2 (June 16, 2013)\nACR Weekly News (1)\nThupuak Volume 8, Issue 8 (July 28, 2013)\nACR Weely News\nThupuak, Volume 7, Issue 52 _ June 02,2013\nAcr News (July 28)\nThupuak Volume 8, Issue 3 (June 23, 2013)


url: =THALMUAL KHUA SIATNA LE KIKHENNA\n1930 kumin a masa pen Thalmual khua kicimin,inn 3 kisia hi.\n1949 kumin a 2 veina Thalmual khua kicimin, inn 10 kisia,mi- si om lo hi.\n1966 kumin a 3 veina Thalmual khua kicimin, inn 49 kisia,mi- si om lo hi. Khua kiimkot utna ciat ah suakta takin kiteeng a,hunkhat ciangin damdamin khua lui-ah kiteeng kik hi.\n1991 kumin a 4 veina Thalmual khua leitang’tolhin, misi om lo hi. A beisa hun sangin mun le mual nakpi takin kisia zaw- ahih manin khua sungah kiteeng ngam nawn loin, utna mun ciat ah kitawlnga dimdiam phot hi. A hi zongin kum 2 kum 3 khit ciangin mi pawlkhat khua lui-ah teeng kik uh hi.\nKhua teenna ding Taakzang le Takheuh nuai mun (2 ) kisai kak a, ki thu kimna (ki thu tuahna) om tuanlo ahih manin, utna mun ciat ah kiteeng phot hi. Khua kip le a hoih pen dingin tua khua mun nih hong kipeh zom suak a, a taanzau lamdung khua hong suah ciangin, a nopcit lam le a hoih zia thei pan ding ci-in lamen hang!\nPrevious Post: « Khuasung Nuntakzia, Beh, Biakna, kizopna Lampi te\nNext Post: Thalmual Khua ah Biakna hong tunna »


url: =Thuthak Tomkimcing 24 Aug 2014\nA. Tedim Kam Hau Tualpi kiim singno kisuan.\n23/8/2014 ni Kam Hau Tualpi veng Khangnote in Kam Hau tualpi kiim teng ah singno kung 100 suan uh hi. Khangno te bek hi lo inn Sakollam Hausapa Pu Zam Hen Thang ngiat in makaih in suanpih hi. Singno kisuan khitciang in a kuanteng Hausa pa in moh leh niang tuivak hi. Singno pen Tedim Forest zum aate thusiam na hang leh Tg. Kham Khan Khai thusiam in hang in kingah hi. Kum lui lam in zong singno kisuan aa a kisuan na munteng ah Leibuate in lei navuk kha a hih man in hingzo lo hi. Singno pen Phuitong , Sengpaan leh Taakkung te suan uh hi.\nB. Sakolam Baptist Church ah Youth Concert omding.\n24 Aug 2014 tunitak Tedim khuapi bup Khangno te in Sakollam Baptist Church ah Youth Concert bawl ding uh hi. Nitaak daak 7:00-10:00pm hunsung hi ding a, Sya Thang Pian Lian in Khantohna leh Zomi Khangno cih thulu thukihilh hanthohna nei ding uh hi. Lasa ding Tedim khuapi sung om pawlpi tuamtuam pan hi ding cih kiza hi. A ut khempeuh lutman kila lo ban ah sumpi zong kidon omlo ding cihi.\nC. Open Talk on Literacy Facing Zomi Youths Today.\nZomi Youths Association(ZYA) Tedim makaih na tawh 31 Aug 2014 nitaak lam daak nih hun pan kipan in Open Talk Literacy Facing Zomi Youths Today cih thu tawh lailam nasep kitha piakna om ding ahihi. Amunding in Zogam villa CSO Hall hi ding a, Laigelh siam minthang Sya G.S Pau in makaih ding ahih man in alunglut khempeuh kipai thei cih thu The Tedim Post in hawm khia ta hi.\nD. Malaysia om Zomi ten Khuado lopna tuukpeeng suih kipan\nMalaysia gam sungom Zomi khempeuh in Zomi ngeina anlakzawh khuado pawipi October 15 ni-in nasiatak in Chinwoo stadium ah bawl ding uh ahihi. Khuado lopna ding in Zolia & Zotaang kidem na leh kimawlna bawl uh a, ZAM, Zomi zumpi makaihna tawh tu in Khuado lopna tuukpeengsuih ( Zomi League) 24 Aug 2014 ziinglam daak 9:00 in kipansak ta hi. Nop cii mahmah in Thangho leh Liando tualpi ah kimawl ziahziah ta uh ahihi.


url: =Saizang: i Zogam bup Kumkhen Khuadopi hunhial Gualzawhna thu :: ZOMI DAILY\nposted on 5 November 2017 at 1:06 pm Lomkholna: News, Zomi\ni Zogam, Saizang Khuapi ah i Zomi namte Kumkhen Khuado i Zomi nam Mipi 3000 val leh Kipawlna atuamtuam te akipan kumpi U lian tetawh nasiatak in kibawl khawm hi.\n4-11-2017 ni nitak hunhial na in ZDF President – Dr Pu Paul Pau in i Zomi i Zogam itna,veina, Lainatna taktawh i Zomi i Zogam i khantoh nadingthu nasiatak in gen in Mipi in tha ngahtheih mahmah uh hi.\nHun zawh lungdam kohna thu zong Dr Pu Paul Pau mah in nasiatak in thungen in Kumkhen Khuadopi gualzawhna kila hi. Lungdam\nThugen bulpi teng\n1.i Zomi namte i ngeina Midangten bawl in ngeina anei ei Zomiten asiam cihdan hinawnlo in i Zomi i Zogambup lungkituaktak in i ngeina ahi i kumkhen Khuadopi ei leh ei in i Zogam leitang mahah gambup Kumkhen Khuadopi bawl in Kumpite dong in isap zawkding hanthawg hi.\n2. i Zomi nam ingeina thupisak toto in sangkah-ni nikhat peuhpeuh in i sangnaupang te silhni khat khensat in isilhsak zawh nading hanthawng hi.\n3. Minam khatpeuhpeuh in aminam agam dialkhai cih alotheilo in neihkul ahih man in i Zomi i Zogam dialkhaipi khat ineih zawh nading in Mipi thukim natawh ikipsak zawh nading i Zogambup in Minam gambup khawmpi khat ibawl zawhding thupi mahmah dinghi cih hanthawng hi.\n4. i Zomi i Zogam khantoh nading asemtaktak sang agen kitamzaw in i Zogam hongkhangto zolo ahih man in asemtaktak ding i Zomi nambup aneu alian in tulehtu in nangleh kei kisam hihang cih hanthawng hi.\n5.i Zogambup lawngkhat in ipaizawh masiah i Zogam hongpallunzo ngeilo ding banah mikhut nuai ah kiom dending himawk hi tua ahih man-in i Zogambup lawngkhat in ipaizawh ding thupi mahmah hi.\ni Biakna min bulphuh natawh i Zogam cikmah ciang lawngkhat in kipumkhat zo ngeilo ding ahih man in kaminam kasisan, ka Zogam cih min bulphuh zaw-in itna, veina, lainatna lianpi taktawh kiap ciat in isep khawp zawh ding thupi mahmah ding hi tuaciang bek in Biakna deidan, beh deidan, khua deidan cih hong hinawnlo ding ahih man in i Zogambup hong kipumkhat in lawngkhat in kipai zopan ding ahih man in i Zomi i Zogam mikhut nuai ah hongom nawnlo in i Zogam hongpallunzo pan ding hi cih hanthawng hi.\nMuntuam gamtuam a, aom i Zomi nam khempeuh in hih thu nangaih kimciat nading un itna zahtakna lianpi taktawh kong hanthawn uhhi.\nMinthanna leh pahtawina khempeuh i Biak Pasian in tangzaw tahen. Amen\nRom – 9:1-3\nJeremiah – 7:4-7\nSawltak – 2:44-45\nAgen bang in asempah\nZomi Development Foundation – ZDF Committee\nState Office, Tedim Khuapi, Lawibual Veng, Zogam\nPrevious: U Maung Maung Oo (Parliamentary Secretary) tawh nitak hun manpha zangkha\nNext: Tulaai Leitung Thuthang tuamtuam te Updates (Nov 04)


url: =Athak nun tak leh a luite ciim tak zat zia 'Wise Cultural Adjustment to the New Culture' - Zomi Community Network - Your Network\nPosted by Lian on June 3, 2010 at 4:30pm\nA diak diak in ah sang kahh teen pil vang mahmah ding ki sam hi. gam dang sang kah ci in gamdang ngei na te ii zat khit siang pah ding hi lo aa, ahoih te lak sawm ding aa, ahoih lo te la lo ding hi hang. pil na siam na sin na hih mah bang in, ahoih leh ahoih lo ding na thei hi. mite ngei na te pen ei aa tawh tha khat in ong ki lamdang in, a diak diak in kum 5 nuai siah pan gamdang aa sang kahh te aa ding pen hih gamdang ngei na te a zuih gaih ding lau huai penpen hi. Mang pau ki zang na gam ah sang akah leh mang pau bek mah ong zang nuam kha ding hi. tua ahih man in, nang leh ken, amau te ii thu hilh ding hi" nau aw a ki sam na mun ah mang pau zang in la ei zomi te tawh ki ho na ah ei ma pu leh pa' pau zang in" ci in ii gen ding hi.\nnu leh pa te kiang ah, hih ei ma' pau zat ding a thu pi' na a theih kei uh leh ii gen ding hi. ii pau ii man suah ding lauh huai pen hi. ka ngei na man suah leng ka man phat na a man suah ka hi hi. tua leh ii ngei na cih ciang in,ii pau zia, ii nun tak zia, koi pan ei te hih ciang tung, ii pian na ii khua ii tui... cih te a hi hi. tua a hih leh ii pian na ii khua ii tui aa ii om dan in gam taa, om ding maw leh, hi lo leu leu hi a mun a hun tawh ki zui in ii nun tak theih na ding a thupi hi. koi cih gamdang ah nun tak ding ii hi hiam? sang kah thei ding khempeuh in sang kahh in gamdang pil na te pel lo in lak sawm ding hi hang.sang kahh thei lo u leh nau in cih tak na tawh na sem in ii sum leh ii paai te tawh na inn kuan pih leh na mite na khoi ding hi. Gamdang sang kah na pan aa, ii ngah pil na te tawh ii mi pih te aa ding phat tuam na sem ding hi hang. Mi nam man pha suak sak ding hi hang.\nii tung aa om Pa'n ii gim na leh ii gel na te ong pan pih ta hen!\nComment by man nuam on October 2, 2010 at 8:19pm\nthu pi sa mah mah ing ee .kong gen dan ding bang thei keng zap nop sa peuh mah ing ei mai lam ah zong hong at zel lai o maw.


url: =Kumpi Masate 16 | Siantongluan\nKumpi Masate 16\nTua ciangin Baasha langpangin Hanani tapa Jehu tung tawnin Topa thu hong tung a,\n"Keimah in leivui lak panin nang hong sangto sakin ka mi Israel-te tungah makai-in nang hong bawl napi-in, nangmah in Jeroboam khekhap mah tawnin ka mi Israel-te na khialsak a, amaute khialhna tawh kei hong hehsak na hih manin\nen in, keimah in Baasha leh a innkuan ka phiatsiang ding a, Nebat tapa Jeroboam innkuan bangin na innkuan ka bawl ding hi.\nBaasha mi, khuapi sunga a si peuhpeuh uite in ne ding a, ama mi gamlakah a si peuhpeuh huihlak vasate in ne ding uh hi," a ci hi.\nTu-in Baasha gamtatna a omlaite, a septe, leh a thahatna, Israel Kumpite Khang Tangthu Laibu sungah kigelh hi.\nTua ciangin Baasha si a, Tirzah-ah kivui hi. Ama tangin a tapa Elah in uk hi.\nTua thamloin Jeroboam innkuan bangin ama nasepna tawh hehsakin Topa muhna-ah a sia a gamtatna khempeuh hang leh amah in Jeroboam leh a innkuan a suksiatna hangin Hanani tapa kamsang Jehu tung tawnin Baasha leh a innkuan langpangin Topa thu hong tung hi.\nJudah kumpi Asa kum sawmnihlegukna kumin Baasha tapa Elah in Tirzah panin Israel tungah uk ding kipan a, kum nih sung uk hi.\nAhih hangin ama leengte alang a ukpa ama nasem Zimri in amah sawmsim hi. Tirzah-a kumpi innsung a ukpa Arza inn-ah zukhamin Tirzah-ah a om laitak,\nJudah kumpi Asa kum sawmnihlesagihna kumin Zimri hong pai-in Elah sattukin that a, ama tangin a uk hi.\nAmah in uk dinga a kipat, kumpi tokhom tungah a tut khit phetin amah in Baasha innkuan khempeuh that hi. Ama behte pasal khat beek ahi a, a lawmte ahi zongin khat zong sitlo hi.\nBaasha khialhnate leh a khialhsa uh ahi a tapa Elah khialhnate, leh amaute in Israel khialsakin, a milimte uh tawh Israel Pasian, Topa a hehsakna uh hangin, Baasha langpangin kamsang Jehu tung tawnin Topa thugenna bangin Baasha innkuan khempeuh tua bangin Zimri in susia hi.\nTu-in Elah gamtatna a omlaite, leh a sep khempeuh, Israel Kumpite Khang Tangthu Laibu sungah kigelh hi.\nJudah kumpi Asa kum sawmnihlesagihna kumin Zimri in Tirzah-ah ni sagih sung uk hi. Tua laitakin Filistia-te khua Gibbethon simin Israel galkapte in giahphual sat uh a,\ngiahphual sata om galkapte in, "Zimri in sawmsimin kumpipa that khin hi," a kicihna a za uh hi. Tua ahih ciangin Israel-te khempeuh in tua ni-in giahphualah galkap a ukpa Omri kumpi-in a bawl uh hi.\nTua ahih ciangin Omri leh amah tawh a om Israel khempeuh Gibbethon panin paito-in amaute in Tirzah umcih uh hi.\nAma hihsa a khialhna, Topa muhna-ah a siat gamtatna, Jeroboam khekhap a totna, leh a hihsa a khialhna, Israel a khialhsakna hangin, a khuapi kila khinta hi, ci-in Zimri in a muh ciangin kumpipa inn muanhuai sungah amah pai a, kumpipa inn tawh amah mei-in kihalnelhin a si hi.\nTu-in Zimri gamtatna a omlaite, leh ama hihsa a sawmsimna, Israel Kumpite Khang Tangthu Laibu sungah kigelh hi.\nTua ciangin Israel mite pawl nihin kikhen uh hi. Mi pawlkhat in kumpi-in a bawl dingin Ginath tapa Tibni zui uh a, a pawlkhat in Omri zui uh hi.\nAhih hangin Omri a zui mite in Ginath tapa Tibni a zuite zo uh ahih ciangin Tibni si a, Omri kumpi a suak hi.\nJudah kumpi Asa kum sawmthumlekhatna kumin Omri in Israel-te tungah uk ding kipan a, kum sawmlenih sung a uk hi. Amah in kum guk sung Tirzah-ah uk hi.\nAmah in Shemer tung panin ngun talen nihin Samaria mual lei hi. Amah in kulh tawh a mual um a, tua mual a neipa Shemer min tamin a lamsa khuapi min Samaria a phuak hi.\nTopa muhna-ah Omri a sia gamta a, ama mai-a om mi khempeuh sangin a sia tamzaw gamta hi.\nBang hang hiam cih leh Nebat tapa Jeroboam gamtat khempeuh, leh Israel a khialhsakna khialhnate, a milimte uh tawh Israel Pasian, Topa a hehsakna uh a zui hi.\nTu-in Omri gamtatna a omlaite, leh a thahatna a lahna, Israel Kumpite Khang Tangthu Laibu sungah kigelh hi.\nTua ciangin Omri si a, Samaria-ah kivui hi. Tua ciangin ama tangin a tapa Ahab in a uk hi.\nJudah kumpi Asa kum sawmthumlegiatna kumin Omri tapa Ahab in Israel tungah uk ding kipan a, amah in Samaria panin Israel-te tungah kum sawmnihlenih sung a uk hi.\nOmri tapa Ahab, ama mai-a mite khempeuh sangin Topa muhna-ah a sia tamzaw gamta hi.\nNebat tapa Jeroboam khialhnate zuih ding ama-a dingin a thuzang tawh a kibat mah bangin, amah in Sidon mite kumpi Ethbaal tanu Jezebel zi-in la a, pai-in Baal na semin a bia hi.\nAmah in Samaria-a a lam Baal inn sungah Baal-a dingin biakna tau khat dingsak hi.\nTua ciangin Ahab in Asherah milim khat bawl hi. Ahab in ama mai-a om Israel kumpite khempeuh sangin Israel Pasian, Topa hehsakna ding tam hihzaw hi.\nAma hun sungin Bethel mi Hiel in Jerikho a puah hi. Topa in Nun tapa Joshua tung tawnin a gen bangin amah in a tacil Abiram luang khamin a bulpi phut a, a tapa neupen Segub luang khamin a kongpite a phut hi.


url: =UN Palai Mrs Marianne Hagen tawh Kimuhna Vai - TUNGZANG NEWS\nUN Palai Mrs Marianne Hagen tawh Kimuhna Vai\nZanni 10 August 2012 in United Nation pan AGS Mr Nambia’ political advisor ahi Mrs Marianne Hagen tawh party Kawlgam 24 te Myanmar Egress zumpi ah 10:00 AM- 12:00 AM dong ki mu khawm ung. ZCD pan Pu Zam Za Mung tawh kana kihel thei uhi.\nParty atam zaw in,Rohanja vai buaina ki gen penin Kawlgam tawh kisai UN pan Human Right palai Mr Quantana in Rohanja vai tawh kisai adinmun ki thangah lo ahimanin ama mun ah midang tawh laih ding zong ki hanthawn hi. Aki genpi dangte te bel Ethnic bup Khawmpi sapding vai, Belpawl gam taktak apiang ding vai le Kawlgam ah zavom cin khiapding vai cihte zong kihel hi.\nZCD in ko gam Tonzang Township ah zong Meitei te ong lut in tua te pang bel in zavom zong ki cing hi. Pawlkhat bang Kawl gammi ID zong ki pia hi. Tua hi in ko gamah Meitei vai zong ong ngaihsut pih un, mailam ah Zakhai gam bang ding hi kana ci uhi. Hongpai mimal kim lunglut mahmah uhi. Meitei te omna vai aki ciantak in thu ong puak un ci uhi. Meitei vaitawh kisai Zomi sungah atelciante in thu nong zasak tek\nuh gam le minam itna tawh kong zawn uhi. Nung in .Kumpi pa U Thein Sein tung ah zong hi thu mah ki pulak ahi hi.\nTua banah, alam dang mawhlo thukhat pen CNF te Thukkhen Mangpi (Chief of Judge le Spoke person) Dr Andrew Ngun Cung Lian zong kumpi te advisory member min tawh thu ngai in ong ki hel hi.Thu ki lumlet sa ing .


url: =Ci ~ Hau Za Cin :: ZOMI DAILY\nposted on 5 January 2015 at 5:04 am Lomkholna: Article, Hauzacin\nMeh ka huan leh ci sawh khalo in ka om kei hi. A limna behlap ahih manin a kizang thei bilbel khat suak hi. Singgah thuk sitset khawng tawh meh leng zong a thuk ciil sak ahih manin limtuam hi. Ci omkei leh nek leh dawn a dau mahmah ding suak thei hi. Sa nangawn a lim mahmah pen ci tawh meh leng a limna khang hi. Zomi te bangin sa meh den ahih manin nidang in ci tawh na meh ngeilo uh hi. Ci a zat zawh uh sa tawh a meh uh ciangin limsa lua ahih manun “C – Ci omlo, sa limlo” ciin Zomi Paunak bang na piangsak uh hi. Naupangte, khangsawnte na kihilhsawn uh hi. Tuhun ciangin ci omlo in sa kine nawn mello hi. Ci zong nidang bangin a haksa lua in zon kul nawnlo ahih man leh ci man zong tawm deuhta, mi khempeuh nek ahih manin a man a kiam man zong hikha ding hi.\nNek leh dawn ading bek hilo in nektheih tuamtuam – ann, singgah, singteh, theipuam, theimin, sa, cihte a siatlohna dingin zong ci a kizang ahi hi. Ci sawh in koih leng sa bang uihlo pah hi. Ci sawh in upcip leng sialo in limci takin kine kik thei hi. Ci sawh in kem leng ni tampi kine thei a, ni tampi hoih hi. Singgah theipuam nangawn ci tawh mek in ci tawh diah in kem leng a kha a kum bang kikem thei in kine kikkik thei hi. Ci tawh singgah kem a sum suah kik mi tampi om hi. Sumbuk ah nektheih kizuak tampi singgah, theipuam, sa leh khaici khawng tawh kibawlte ci tawh kikem a tamzaw ahi hi.\nMeima silna ding nangawn in ci kizang hi. Ganhing, lungno leh hik tuamtuamte ci tawh sawp leng thuakzolo in si uh hi. Meima liam leh natna khawng a kisawpna in a kizat ciang ci al hangin lungno in thuaklo a, dampah hi. Ci in natna i ngahna ding tampi pan hong kem, hong hon in hong suakta sak hi.\nCi bel a bawlna baihlo leuleu hi. Zomi te bangin cikhuk na nei in tua cikhuk pan cituite na dim uh a, mei tungah huan in a tuiteng suangkang uh hi. Tua a tui teng a kan khit ciang a ci tengbek a keu in cilom, cilum suak a, tua pen kikem hi. A lompi mah in kikoih in i deihzah kieukik hi. Tuhun ciang bel tuipi gei a kibawl, tuipi tui al kihuan pan kibawl ci te man tawmcikcik in kingahta ahih manin Zomi te in kibawl nawnlo suak phot hi. Zomi te bawltawm sangin sumbuk ah kizuak pen lei leng ‘meetzaw’ hi. Ahang pen sumbuk a lei ziau nading sum zong zaw in hileng ni leh tha tampi beia eiman i huantawm sangin meetzaw cihna hi.\nCi pen a lim mah hiding hi. Ci al a ne kim zo dingin Zomi te in nakpi in na hanciam ngei uh hi. A ne zolo tampi a om manin pumpi golna zong kikimlo cihzah dongin na kimu thei hi. Ahi zongin tuhun ciang mi kimin ci kine zota suak hi. Ci nek ding pua in ni sagih bang khe tawh pai in lu tawh pua in khualzin in kipai tangtang mawk hi. Tuhun ciang i inntual ah hong kipuakta, hong kizuak in hong kipia suak hi. Adang vante tawh a kizatna a tam tawh teh in a man tawm kik bilbel hi. Mi khempeuh zat, kisap ahih manin kumpi in a man a tawmsak ahi hi.\nCikhuk na mu ngei hiam? Kei khatvei ka mu ngei hi. Cikha khuanawl ah 1988 January a ka khualzin khat un nawkkha in upate in “Hih pen cikhuk hi. Hih tuite suang leng a dat hong om pen cilom hong suak ding hi,” ciin hong gen ngei uh hi. Tuni in tua cikhukte a omlai tam ka theikei hi. Cikhuk a tui dawn leng bel al ngial ding hi!\nCi pen a lompi in a om ciang a alna tam tuanlo a, a tawm cik in zong a alna kiam tuanlo hi. A alna themcikcik in kizeek a, mi tampi in noptuampih hi. An sungah khah leng an limsak hi. Meh sungah khah leng meh limsak hi. Theipuam, singgah tawh meh leng a limna behlap hi. Mihing nuntakna tawh teh leng mihingte zong ci bang a al kihi gige hi. Ci bangin a al nuntakna a nei ihi hi. Na nuntakna ci bangin a al hiam? Na nuntakna ci bangin na al sak den nuam hiam?\nPrevious: Siavuanpa’ kipiakkhiatna\nNext: Lawhcinna hi masa kei, Cihtakna hizaw\nZomi Nam Ni (President Pu Soa Shwe Thaike vs. President Pu Tein Sein)


url: =Easter Taangthu Khat | Siyin Chin Baptist Church\nEdith Burns sia Texas state, San Antonio khuaah a teang Tapidaw thuummi khat hi. Dr. Phillips sia Edith ii syavuanpa hi a, ama a it mama khat hi. Edith sia a paina theampo Lai Thiangtho bu kengin, a kimu pui theampo tungah “Hello, my name is Edith Burns, Do you believe in Easter” ci in paupui hi. Ciang ngupna thu son pui a, mihing tam mama ama tung tawn in ngupna kitel hi.\nNikhat, Edith dam ngawl ahikom Dr. Phillips kung kilak hi. A ban pan chi la a, ni tawmvei zawk ciang result la tu in appointment pia hi. Dr. Phillip in Edith ii chi result a et ciang cancer natna a hi hunlam mu hi. A pumpi tung buppi kizel zo in a kibawl thei nawn ngawl tu ciang hi zo hi.\nAppointment ni thet ciang, Edith theng pal in leangna tona khaanah cina dangte, a ngeina bangma “Hello, my name is Edith Burns, Do you believe in Easter” ci in paupui hi. Dr. Phillip in a zum sung pan ngaal et in a result koibang zong son thong tu khiziam, ci in haksa sa in, khuangai in om hi. Ngei chichim ma hun la in a hanciam zawk ciang nurse khat na sam sak hi.\nEdith in Dr. Phillip maipuak a mu ciang “Tu ni dam ngawl ni ziam? na maipuak hoi bua ta a, Lai Thiangtho sim ngawl ni ziam, thu ngen ngawl ni ziam” ci in paupui hi. Dr. Phillip in dam khi ve ci in zo hi. Tuazawk ciang chi etna lab pan result hong theng zo hi. Na natna sia cancer ci thong hi. A poai mama sia, na pumpi tung buppi kizel zo thong hi, ci in thin nuam ngawl het in son pui dildel hi.\nEdith in banghang thin nuam ngawl in om niziam, Pathian zong khat vavei khial tu um niziam? Pathian khial ngei ngawl hi…kei TOPA taw kimu tu pai nai tu khi hi. Hong nusia ka it bel innkuanpui te le, lawmte taw kimu tu pai nai tu hi zo cina hi, amate taw tawntung Easter poai sim khawm tu hi ngawl khi ziam? Banghang hizata a lungdam huai mun ka thet tu thu nong son ciang khuangai ni ziam? ci in dong kik pumsai hi.\nTuazawk pan kipan, Edith in Dr. Phillip clinic ah nipi sim kilak ahikom nipi sim amate 2 kimu hi . Christmas hun thet sim Dr. Phillip a clinic khaak a, January ni 3 ni ciang hong kik pheang hi. Christmas hun sung amate 2 kimu ngawl hi. January ni 4 ni Dr. Phillip in a clinic hong a, Edith kung pan telephone pai hi. Happy newyear ci in paupui hi, ngim mama zo tana, zato pi ah hong kipuak hi, tawntung Easter poai sim ka pai tu hun nai mama zo hi ci in phone sung pan ci hi. Easter thu taw kisai a he nuam cina khawng a om tha zezen le, ka lupna zoto ah hong pai sak tan cici lai hi. Edith ii ngetna hang in Easter taw kisai a he nuam mihing tam mama a zato lupna ah pai hi.\nPhyllis a kici sia nurse hi a, Edith ii kaana zato ah seam hi. Za sun tu Edith khan a pai sim Edith in Easter thu son pui nuam hikale, Phyllis in kin vet ngei vet ngawl in tai san papai hi. Ama na, Edith tungah, “Bangza ta nong son pui hang, um ngei ngawl tu khi hi. Toai lel ni zam, nong hesuakna son daa lel in” ci hi. Edith na, Easter le ngupna thu na tel mateng hong la heak lai in ci in Pathian tungah thu ka ngen ci hi. Nurse Phyllis nui valit in “Tuale, bangma hun thi nawn ngawl tu ni hi” ci in ciamui taw khum hi. Tua ni pan kipan Nurse Phyllis a mu sim “TOPA na nangma hong it mama hi, kei zong hong it mama khi hi, ni sim thu hong nget sak khi hi” ci in pau pui tawntung hi. Easter taw kisai peuma kam laam nawn ngawl hi.\nPhyllis na Edith sia dadam in it vaial a, ni khat, khat vei haw ngawl in om thei ngawl hi. Edith ii khaan ah vawt tu sep tu a nei bua zong theng hamtang tawntung hi. Ni khat, Nurse Phyllis na Edith tungah “mihing na kisik pui theampo tungah Easter thu dong tawntung kasap, kei tungah banghang hong dong ngawl ni ziam?”ci hi. Edith na hibang zo kik hi. “Easter thu hong son nuam mama a, kipan tawntung ka hihang, nangma nong dok phot mateng son heak in TOPA na hong ci hi.”\nEdith na sahun tuamna taw a kituam sitset a Lai Thiangtho bu hong hi. Tua zawk ciang nurse Phyllis tungah TOPA Jesu hong thina pan kipan hong thaw kikna thu cing dildel in son hi. TOPA Jesu hong thaw kik hu in mihing maw nei theampo ngupkhiatna kinga ahihunlam thin sau tatak in son hi. A son man ciang, “Tu… Easter thu hong son zo khi hi, Easter thu na um ziam? TOPA Jesu ngum pa le tan pa in na lungtang sungah na saang thei ziam, Jesu na lungtang sungah a tawntung hong teang nuam hi.” ci hi.\nA thu zaak lungdam mama ahikom Phyllis thitui vaam hi. Tuazawk ciang, “TOPA Jesu ka nuntakna sungah ngumpa le tanpa in saang zo khi hi” ci in zo kik hi. Edith ii thu son apat pan atawp dong ngai ngei ngawl, paulap khat taw taisan tawtung hikale, tua ni a thu son theampo atawpna dong thin sau tatak in ngai hiithiat hi.\nNi 2 zawk ciang, Phyllis haw laleo in Edith tungah “Tu ni bang ni ziam, na he le?” ci in dong hi. Edith na tu ni Good Friday hi, thai ciang Easter ni theng tu hi zo, ci in zo kik hi. Phyllis na, nang atu hile, nisim Easter hi tawntung thong zam e, “Happy Easter” ci in ciamui hi.\nNi 2 zawk ciang Easter ni theng a, Edith kung haw nuam ahikom, zing pan kipan Phyllis kithoai in a nasep tuteng tai valat in seam hi. Hun a nga peuma ciang, zato mai, lamlang paak sai ah tai vazangh in Edith a piak tu unok paak kaang (white lily) lei hi. Unok paak kaang toai in “Happy Easter” ci in Edith nukset nuam ahikom, Edith lupna khaan sang pai hi.\nEdith ii khaan sung a thet ciang, Edith sia a Lai Thiangtho bu toai in lupna tungah nui hiuhieo in om hi. Unok paak sabuai tungah koi in “Happy Easter” ci in nukset ahihang thiim hiithiat in om ahikom, a lung tuk a ngai le, Edith a hu sang nawn ngawl ahi hunlam mu hi. A Lai Thiangtho hon sa in om a, a vei sang khutme dawn taw John 14:2 santak kawk a, a ziat sang khutme dawn taw Thu Pualaakna 21: 4 kawk in leitung nusia zo hi.\nKa Pa inn sungah inndoi tuam tam mama om hi, no atu omna pua khol tu in, ka na pai tu hi. Tabang hi bale hi bangin kong son batu hi. [John 14:2]\nAmate mittang sung pan, thitui theampo nawl sak tu hi. Thina, heena, kaana le natnate a om nawn batu hi. A lui sa na theampo bo mang zo hi,” ci hi. [Thu Pualaakna 21:4]\nNuntakna a nei nawn ngawl Edith ii pumpi kun in a etna pan vantung ento hi. A mittang 2 sung pan thitui khaam zo ngawl in luang vahil hi. A it mama Edith a khaak bel in Easter wishing taw nukset hi, “Happy Easter, Edith…. Happy Easter maw Edith”….\nNurse Phyllis, Edith ii khaan pan pusuak kik hi. Bangkua a thet ciang nurse 2 taw kisi a, Phyllis na “Hello, my name is Phyllis Cross, do you believe in Easter?” ci in a paupui zawk ciang Edith ii khaan pan a khualana dadam in zuan in pai hi.\nDoppha: Harvie Neatherlin AN EASTER PARABLE: EDITH EASTER\n« Piakna Maan Ngawl – Rev. Dr. Vungh Lian\nMawmai Ngetna le Mawmai Sakna – Pr. John Lian Khai »


url: =Takkheh Zomi (Part 1) ~ David Tuang :: ZOMI DAILY\nposted on 4 November 2013 at 11:44 am Lomkholna: Article, DavidTuang\nZomite’ sungah,khua tuamtuam,biakna tuamtuam leh pauzia(aw’ suah/kaih)tuamtuam i om hangin,i vekpi-in,nam khat,sa khat i hi-a,leitung munuam,gamtuam ah i teeng/om zongin,Zomi i hihna bei thei lo hi. Tua banah Zomite’ sungah,A pil/siam i om mah bangin,a hai ki om a,a hau i om mah bangin,a zawng zong ki om hi. Dinmun leh nuntak,khuasak ziate kibang loin,koimun koikuam-ah i hei zongin,Zomi i hihna sungah pumkhat,sakhat tawh a nungta khawmte i hi hi.\nZomite’ sungah gam leh minam it in,a vei mahmah i om mah bangin,a it khol lo leh a vei khol lo pawlkhat ki om veve a,ahi zongin it-in,i vei a,mudah in,i vei kei zongin,Zomi mah i hi veve hi. Gam leh minam it in,vei ing ci-in,gengen in,i gelhgelh hangin zong,i lungsim puakzia taktak leh i nuntak zia taktakte limlang et banga kimu thei ding hi leh,itna maan leh veina maan taktak anei ki tam muh hetlo ding hi. Kei a kipan,a kuama tek pen,ei om mun ciat-ah,a ciak thei,a gen thei leh a gelhgelh thei bek i hi-a,mit a muh theih dingin sepkhiatna taktak tawm mahmah hi.\nHi bang ka gen ciangin,midangte bek a gen hi loin,kei mahmah zong aki gengen ka hi hi. Kei mahmah in zong,Zogam leh Zomi adinga kasep theih lian penin,nisim in tatsat loin thungetsakna lian bek mah hi-a,mit a muh theih in,Zogam leh Zomi adingin kasep peuhmah bangmah om lo hi.\nAhi zongin Zogam leh Zomi adingin geelna, ngimna lianpi ka nei-a,a taangtung nai lo hi zaw hi. Hi bangin, Zogam leh Zomi adingin thakhat thu-in,kasep theih pah loh hangin,Zogam leh Zomi adingin geelna,ngimna hoih ka neih theih pen,(kuama phawkpih loh khat-in),ka lungdamin ka ang’tang sim mahmah hi.\nZogam leh Zomipih khempeuh,itna maan tawh ka it a,ahi zongin Zogam leh Zomite’ phattuamna dingin,bangmah sem khia lo ka hihna leh pilna,siamna ka neih lohna in,ka itna thu ka sutsut ding leh davidtuangka gelhgelh ding hong thanemsak hi. Tua ahih manin,Zogam leh Zomi tawh kisai thu leh gam leh minam it nading,khantoh nading, etc…, cihte ka tam gen/gelh ngam ngei kei hi.\nAhi zongin,ka phawk giugiau thu khat in; “Zogam leh Zomite adingin,bangmah piakhia zo loin, bangmah sem khia zo lo hi mah ta le’ng,i omna kiu khat panin,kuamah in hong theihpih sese ta kei leh,a dah khat dahpih thei-in,a lungdam khat lungdampih thei-a,thu i na ngetsak sakna pen,Zogam leh Zomite it-in,i veina khat hi,”cih thu ahi hi.Hi bang teng tawh Zogam leh Zomi adingin,kal khat suan phot ni. David Tuang\nPrevious: “Zomi” leh “Chin” tawh kisai Pu Col. Khen Za Moong Thugenna\nNext: Nulepa Pawi Pahtawina ~ Fr. Khuppi


url: =Nu leh Pa te leh tate kikal ah sumzat dan ~ Deih Tung :: ZOMI DAILY\nNu leh Pa te leh tate kikal ah sumzat dan ~ Deih Tung\nposted on 19 April 2016 at 8:30 pm UTC+9:30 Lomkholna: Article, Deihtung\nNulehpa ih cih pen nuntak na nei husang khempeuh inki nei hi. A hi zong in tate a cing a kem, a vak, a hilh, a pan tah pen ei mi hing te leh ganhing tawmkhatte sung ah ki mu thei bek hi. Hih dan in nulehpa tavuan lak na hun pen a hun tawhkizui in ciangtan na khat a om pen a ngei na a hihi. Nu leh pa te leh tate ki kal ah khangtawn tung in tavuan a ki la pen mihing te bek hi ding in ka um hi.Innkuan sung ah sum zat dan dingtawm khat ih ki kumnuam hi. Hunsawt pi sung ki mang ding innkuan kikal thu a hih manin thukngaih sut kul in thupi hi. Nulehpa te leh tate ih om khop hun pen ahun in sai ding hi. Kum 12 nuai siah hun lai tak,Kum 18 phak lai tak, kum 18 pan 25 ki kal , kum 25 tung siah cih dan in ih khen thei dinghi.\nKum 12 kum nuai siah hun lai tak in apiang thei thu nam 2 in ki mu ding hi. Khat na ah tate it lua in neih loh pi pi sung pan neih sun suntawh tate deih bang bang lei sak, leh Nih na ah Sangkha zo,a annek ding vai hawmsak zo ka hih teh ka tavuan man hi cih in nam nih in ki mu hi. Sum leh paai nulehpa te in neih dan tawhzong ki sai ding inka um hi. Tanlang kah ding khat in nitak in moh man ding Kyats 500 pan 1000 ciang ciang ki lawm a ki tuak a hihi. A zen zen in sum ih piak zawh loh teh ihta te in sanginn ah mite moh neek eng gawp uh cih dan zong hoih tuan lohi. Nei hang ci in tam pi piakgawp na zong zongsat hoih lo khat hi a, pil vang huai hi. A zenzen in nata te sum cil dan ding na hilh leh nang zong cilzat in la na ta te muh na ah zop zat zuah zuah se dah in.\nSum hau nulehpa te in ih tate mohmanding sum ih piak a, ih piaksa sum pen azat zawh bei kei leh tua sum te pen bank ah khol kikleng sum met ki ngah in sum tam pi ki neih beh ding hi cih dan in pan tah thei leng zong sia lua lo ding hi. Bang hang hiam cih leh mihau te tate pawl khat sum tam pi nei uh a, migilo, guta tuam tuam in deih gawh uh a hih man in ih tate a dingin zong lungmuan huai lo a, lau huai zaw thei hi.Tua a hih manin tate khut sung ah (thu a ngaih sut theih ma uh)sumtam piak ding hoih lua lo zaw hi.\nKa inn veng vuah pawlpi upa sum kem khat a om hi. Tua pa in tapa khat leh tanu khat nei hi. A tate kiang ah pawlpi sum a kep pen a tate lak in hih pen Pasian sum a hih man in khoih zong khoih kha lo ding, hi lai ah na moh man ding uhhong koih sak ing, ci in a sum koih na mun khat sung ah koih khawm hi. A pa un a tate sum zat ding leh zat vet loh ding hilh a hih man in Pawlpi sum pen a tate in nengzong lawngngam lo pah uh hi. Bang hang hiam cih leh Pasian sum na lak vua, na guuk uh leh Pasian in hong tawsat ding a, na ci uh na ding hi ci a hih man in a tate in sum la ngam lo uhhi. A tate a ci uh a nat ciang bang in a pa un thusit a, Pasian sum la na hiam ? Sum na guuk man uh hi ding hi ci in thu sit lai hi. Hih ka cih nop na in nu leh pa te in zong tate sum zat dan hilh ding ki sam ka sak na a hi hi.\nTate pen kum 12 pan kum 18 ki kal pen a kep hak lai tak uh a hihi. Naupang dan in lah thu ki hilh thei den sam lo, ulian tadan in lah tavuan ki pia thei tuan nai lo in a buai huai mah mah lai tak a hihi. Hoih nuam,ki puah nuam, ki phasak nuam, ki lian sak nuam, mai zum thei, ki nungak sak, kitangval sak, sangkah na ah lah pil na maban thu pi mahmah lai tak a hih man in nulehpa te in tate pen pattah khialh loh ding a thu pit mahmah lai tak a hihi. Hih hun sungin Nuleh pa te leh tate a ki dem mah mah lai tak a hihi.\nKa zakngei thu khat hong genleng, inn kuan khat in ata pa uh tan 10 a kah kum in a ta pa in iphone khat ngen in, tua khit teh bawda hoih mahmah na ah kha 1 tein 6 bei in om hi. Nu leh pa te in sum na neih na uh pen ka thei hi. A hi zong in ih tate a ding in a pilna uh, a mailam ding uh a susia ding phone khat lei sak mawk leng lai simman nawn lo in a phone tawh a buai ding lam tak zong theih khol sa hi a, lai a zawh loh ding lam ih theih sa a hihi. Birthday hong tun ciang a lawm te tawh Hotel minthang khat ah va bawl uh a, tein 15 bei hi. Hih kum pen tein 15 bei a hih man in a mai kum a ding in tein 25 ki gin toh hongkul mawk ding hi.\nHih dan buaina tuamtuam te pen ih siang sak na ding in ol no khat a hihi.Nu leh pa te in zong ko sumka neih man un ka ut na na ah koih thei ung, a deih deih lei sak zo ung cih lamin hi lo zaw ding hi. Tate in zong ka nute in hih zah bek hongpia uh ka lawmte in tuazah tuazah zanghzo uh a, cih lam in engkhak ding hi lo hi. Sumleh paai vai ah innkuan sung sum lut tawh kisai in zat ding a hihi. Innkuan sung ah sumlut 100 a om leh mailam nuntak na ding a ding in 25, inn a vanzat nek leh dawn 50, piak khiat na 10, sum khol ding 10, a tuam tuama zat ding 5 cih bang hi leh innkuan sung sum lut lakpan ei zat bek bek 25 bang a hih mawk leh tate in ngaih sut phat huai kha ding hi. Tua 25 sung lak ah Tuition kahna, sangsap, lai bu man, lam sap teng a hih leh bel bei tak mah hi, a hizongin Phone sum ding, lawm leh gual tawh nop zat na ding khawng a hih leh ngaih sut phat huai hi.\nTanlang lai in mohmanin nikhat 500 pan 1000 khat na piak a, a deih deih uhna lei sak pen na tate ki siat ding a dah lo na hihi.Laisim ki gim lua in kalawm te tawh vak pak ning ci in nitak khat 2000 bang a bei leh asawt nateh na inn kuan sung sum lut 90% bang na tate in hong zangh to dinguhcih lung hi mawh khol in la theih kholhhuai hi.\nA kipat tungpek,tate neu lai pek pan in tate tawh ki dem bawllo in thu ki kup tang tang ding thu pi hi. Tu kum a ding in bang kisam hang a, na sang kah na ding in sum tuazah bei leh inn van dingin bang lei ding ih hiam? Koi cih ding ih hiam cihkikup ding thu pihi. Tua dan in na inn kuan un na ki thu min tak uh teh tate inn zong innkuan ngim na hong thei ding uh a, sum deih bang bang hong zangh ngam nawn lo ding uh hi. Sum leh paai sang in nuleh pa te thu pi sa zaw ding in na nate pan tah in, sum aom loh hang nulehpa a om nak leh a lung nuamthei ding in na tate pan tah in. Pawl khat mihau te tate in a pate uh a it na, ahang pen sum a piak zawh man zong na hi thei hi.\nTate in zong sum nget ding bek, nulehpa mawh sak ding bek theih ding hi lo a, innkuan sung haksat na zong theih ding ki sam hi. Azenzen in nulehpa te in dam loh khat tuak insum a zon theih kei zen zen uh leh sum ih zon theih na ding in tate zong hanciam in ki ginkholh huai hi.\nKum 18 pan in kum 25 ki kal pen pawl khat te in zilehta nei ta uh a, pawl khat te lawmngaih nei in pawl khat te sang kahlai hi. Kumtam to to leh sepna, sin na vai ki hauto to a hih manin sum tampi tak ki sam hi. Hih hun sung in zong a mau leh amau in koi ci kal suan ding cih deih pha tak in hilh ding hun a hi lai hi. Tate in zong in nulehpa te pan pih theih zah in pan pih kik ding hun a hihi.\nNasep na khat peuhpeuh ah tate in a sep ciang inzong a sum ngah te uh nulehpa te a ap om a,a ap lo zong om hi. Pawl khat te in ap lah ap lo, ngenlah ngen lo in siang om uh hi. Pawl khat te leu leu pen a apsang in a tamzaw ngenkik thei a hih man in tate in zong theih huai hi. Innkuan tawhna om khit teh zong nulehpa te panpih in, na huhzawh kei leh zong nulehpa te buaisak se dah in.Tate gamdang pai na dingin innzuak in kipai sak a, gamdang pan hong ciah ciang zinei in nulehpa ennawn lo cih dan zong tampi ih omkhin a, hih bang thu te pen thu hoih hi lo hi.\nKum tam khit teh pawl khatte a mauleh amau in dingtang zo uh a, pawl khat te leu leuin kum tam khit dong nuleh pa te neihsa mah a nene a om hi. A hi zong na nu leh na pa asih ciang a lung nop na ding in nang leh nang na ki vak zawh na ding inhanciam in. Pawlkhat te a nuleh pa sang in tate hau zaw a, ta te in nulehpa a en kik lo tampi om hi.Pawl khat te leu leu tate in zi nei,pasal nei in zawng uh a, nulehpa te’n a etnawn loh zong a om hi. A hi zong in hih mun ah leitunga ih nuntak sung teng zi ih nei a, inn dang ah in om zong in ih nu leh ih pa, tate ki kal ah it na neih det ding thu pi ka sa hi.\nNuleh pa te leh tate ki kal ah sum zat dan pen leitungbei dong in omden ding a hih man in ngaih sut huai ka sa mah mah hi. Deih Tung\nPrevious: Sales Coordinator & General Clerk nasep Interview ding zaksakna\nNext: Afghanistan gamah Taliban te hangin mi 28 si, 327 liam\nSD GO ZA SUUM says\nnunzia omdan pian kidang hunah na khempeuh ahoihlam aa apian nading inn sung pan Pasian thu in ki makaihsak ding itup peen leh ideih masak peen hileh akhempeuhah lem thei pan hi.\nPu Penglam tawh holimna\nKha Suanga Kibualna maan taktak\nTulaai Leitung Thuthang tuamtuam Updates June 23, 2016


url: =Ferris Wheel geiah Selfie Photo kizaihna panin aluvun kihawk ~ ZD :: ZOMI DAILY\nposted on 12 October 2016 at 3:40 pm Lomkholna: India, News, Sawltak, World\nIndia gamsung ah nungakno khat Ferris Wheel gei ah amahlehamah Selfie Photo aki laksawmna panin agei nehluakha ahih manin asawmteng apeitung ah awkcip a, aluvum kihawk khia cihthu Daily Mail panin kiza hi.\nHih Accident apianna munpen India gamsung Delhi panin Tai 40 valdeuh agamlatna aom Baraut College gei ah thupiang ahihi.\nNungaknonu in Selfie Photo sungah Ferris Wheel limtak in asuakding deuhlualiang ahih manin, ageinai ah vanehluakha ahih manin asamteng apei in zialkha in aluvun ahawksak ahihi.\nHih Accident apiankhit ciangin Video Clip akizaihzong om a, numeino ii aluvum teng ki hawkkhia in kalvelval takpi ahih manin mulkimhuai mahmah hi.\nHih numeino pen kum 16 khawngbek phapan ci uh a, Ferris Wheel Operator te hanciamna tawh ki honkhiathei cihi. Ahi zongin aluvun aki hawkkhia himawk ahih manin, samteng beisiangmawk ahih manin Hospital ah kikem, kikhoiphot cih kiza hi.\nAnuai ah Video Clip ki enthei dinghi. Na lauding leh enkei inmaw 🙁\nTeenage girl SCALPED as her hair stuck in wheel during selfie\nTulai khangno te pawlkhat amauleh amau Selfie Photo kizaihpen a thupit ngaihsut mahmah omthei hi. Selfie Photo kizaihding ciangin anungah bangom cih phawkloliang in hoihsaknuam lualiang in ki nungkinkinthei takpi hi. Ihnung ah bang omding, mawtaw tailai maw, innsangdawn maw, cihte zong ngaihsunzel in Selfie Photo kilakciang kidop mahmahding thupi hi. ZD Sawltak #zomidaily\nPrevious: Malaysia sangnaupang khatin RM1 atopsawm leh hawkguam ah awk ~ ZD\nNext: Malaysia, KL khuasung atai Bus khat meikang in agei aom mawtaw te lawh


url: =Laikung (Pencil) tungpan Hilhlakna - Zomi Adventist Innkuan\nLaikung (pencil) bawlpa in a laikungte a bawl zawh mite’ zat dingin a hawm-ma iin laikung tungah thuhilhna hong nei hi. Laikung khat la iin a khut sungah hong tawi aa hih bangin hong thuhilh hi.\n1. Na khat peuhpeuh a pha hi ta leh a sia hi ta leh na sepna ciangin na sepna hangin na deihlohna te na phiat hangin a nung ah phiatna maa, pawn (mark) baang den iin om den ding hi. (Tua ahih manin na sepna khat peuh ah phiatna maa a om lo dingin ki dawm mahmah in).\n2. Na khat peuhpeuh na sep ciangin na khialh khaak leh nang leh nang in tua khialhna na bawlphat kul aa tua bawlphatna ding phiatna zong na tungah om pah aa na khel ding thu mangngilh ngei kei in. (Khialhna in mawhna hilo aa, Khialhna te ki khel theihna in picinna hong tun ding a ahoih zaw dinmun ah nang hong kahto sak ding hi).\n3. Leitung nuntakna sungah a thupi penpen in apuatham hoihna te hilo aa na sungtawng laigil te hi zaw hi. (Tua ahih manin na sung aa om lungsim, ngaihsutna te ahoih thei pen dingin ki bawlpha inla, puatham hoihna lel te tawh puuk-kha kei in).\n4. Na nuntakna sungah ahoih zaw na sep ding ciangin ana na thuak kul iin hong ki hiam (sharpened) ding aa tua in apicing zaw leh ahoih zaw in hong sem sak thei ding hi. (Nuntakna sungah haksatna, gimna leh nat le sat na thuak ciangin lungkia kei in, ahoih zaw leh a a hiam zaw (sharper) septheihna a nei ding na hi aa na sepna khempeuh ah muibun iin lawhcing zaw ding hi).\n5. A tawpna ah ahoih pen na suah theihna dingin nang hong tawi, hong zang khut ii deihna bangin hong zat theih dingin na ki piak kul ding aa ama hong makaihna na zuih kul kha ding hi.\n(Na nuntakna sungah kua ki makaih sak na hiam? Na lawhcin gualzawhna dingin kua ki lensak aa kua ki zangsak na hiam? Sum le paai hauhna te maw? Minthanna te ki lensak maw? Nang aa dingin makai hoih na nuntakna hong len ding kua a muanhuai pen tam?)\nZeisu mah mitsuan gige inla na nuntakna ah amahmah ki lensan, ki zangsak in a deihna bangin zui le cin leitung nuntakna bek hilo a tawntung nuntakna dong ah gualzawhna hong tunpih ding aa a beitheilo minthanna lukhu khu in a tawntung gualzawhna ah na lut ding hi.\nDr Khaineu Hatlangh\nPrev post Canadian Church Transforms Homes and Lives Through Acts of Kindness\nNext post The Sabbath Proclaimed More Fully